Leto spojilo džez, operetu aj country
Počas minulého leta začal postupne ožívať dúbravský amfiteáter hudbou. Tento rok sa podarilo príjemné podujatia a stretnutia s kultúrou i vzájomné susedské stretnutia zopakovať. V amfiteátri sa vystriedali Allan Mikušek, Peter Lipa, country, džez  i zábava pre najmenších.      
Aby Dúbravčania nechodili po zlých chodníkoch
Veľa malých veľkých opráv, veľa práce. Dúbravka postupne opravuje rokmi zanedbané školské budovy, obnovu potrebujú aj cesty a chodníky.      
Pred vchodom kusy starých dielov, za dverami rebrík, nádoby s farbami,  vrecia. To všetko predznamenávalo, že vo vnútri škôl sa neprázdninuje. Deti počas leta vymenili robotníci, maliari, majstri.  Vo väčšine školských budov v Dúbravke prebiehali počas leta úpravy, skrášlenia, opravy.
Cieľ bol jasný. Opraviť pokazené, roky zanedbané, a vytvoriť krajší a bezpečnejší priestor pre dúbravské deti.  V deviatich z desiatich materských škôl sa maľovalo,  dve dostali nové kúpeľne, na školách sa vymieňali svetlá, vstupy.
Opravy. Nepotrebujú ich však len školy materské či základné, ale aj cesty, chodníky. 
Začalo sa vlani, mestská časť do obnovy ciest, chodníkov a parkovísk investovala viac než 100-tisíc eur.  Tento rok Dúbravka pokračuje.
Hrboľov a dier na cestách je však stále dosť. Investuje sa tak do najkritickejších úsekov, najproblematickejších chodníkov.
Poďakovanie i konštruktívna kritika pri práci povzbudí, motivuje,  nechýbajú však ani nadávky na webe či sociálnej sieti, sťažnosti, prečo sa robí to a nie to, frflanie.  To však asi patrí k tomu.
Veď, ako sa hovorí, kto nič nerobí, nič nepokazí.  Lenže ani neopraví. A práce pre Dúbravčanov je stále dosť. 	        
 Lucia Marcinátová
Cieľ opráv? Zmeniť v Dúbravke vyšliapané chodníčky
Budúci rok by sa mala obnoviť Hanulova ulica a v spolupráci so súkromníkom Agátová
Mestská časť začala minulý rok opravovať cesty a chodníky, obnoviť sa má zničená Trhová ulica.       
Roky tam stála voda, po daždi museli ľudia chodník obchádzať po rozmočenej tráve alebo obchádzkou, prípadne riskovať mokré nohy či si vziať gumáky. Prepadnutý chodník neďaleko vstupu do Materskej školy Ožvoldíkova bol povestný obrovskými mlákami. 
Teraz tu vidieť nový povrch, kamene po krajoch, namiesto „mora“, ktoré vznikalo z mlák.
Aj to sa podarilo vďaka opravám ciest a chodníkov, ktoré vlani spustilo súčasné vedenie mestskej časti.  Možno maličkosť, ale poteší nejednu nohu...

Starosta: Chceme opravovať celé chodníky
Hrbole, diery, výtlky na cestách,  jamy na chodníkoch, alebo aj úplne chýbajúce chodníky, prípadne končiace nikde. 
Zlý stav ciest a roky neobnovované chodníky. Taká bola situácia v  Dúbravke.
Zlepšenie preto patrí k prioritám vedenia mestskej časti. S opravami a prácami sa začalo vlani, mestská časť do obnovy ciest, chodníkov a parkovísk investovala viac než 100-tisíc eur. 
Tento rok Dúbravka pokračuje. „Aby sme mohli obnoviť čo najviac kritických úsekov, zháňame dotácie,“ povedal starosta Martin Zaťovič. „Mienime pokračovať aj budúci rok, chceme opravovať celé chodníky, nielen flekovať, závisí však aj od budúcoročného rozpočtu. Tento rok sme dali okolo 150-tisíc eur na chodníky a cesty, ktoré išli z nášho rozpočtu.“
Zničená Trhová, po nej Hanulova
Minulý rok získala Dúbravka od Bratislavského samosprávneho kraja 50-tisíc eur na opravu chodníkov, tento rok preinvestuje kraj v každej mestskej časti Bratislavy na opravu ciest III. a IV. triedy rovnakú sumu 60-tisíc eur. Dúbravka chce peniaze využiť na obnovu zničenej Trhovej ulice.
„Vybrali sme túto cestu, lebo  je pomerne frekventovaná, odkedy pribudli semafory na Saratovskej a stále nie sú upravené,“ vraví starosta Zaťovič. 
Cestu má opravovať Bratislavský samosprávny kraj, Dúbravka chce, aby sa obnovila od začiatku Drobného v smere na Trhovú, pokiaľ rozpočet dovolí. 
V budúcnosti chce Dúbravka opraviť Hanulovu ulicu, ktorá je dnes vo veľmi zlom stave a Agátovú ulicu, ktorej obnovu rieši v spolupráci so súkromnými investormi a stavebníkmi v danej lokalite.
“Agátová smerom od požiarnikov až po odbočku k Tescu, by sa mala  rekonštruovať firmou YIT a Tatrabankou, rokujeme aj s firmou Corwin Capital, ktorá tam stavia projekt Dubrawy, aby urobili tú druhú časť,” dodal starosta.
Tipy od obyvateľov
Rozpočet zaťažujú aj krádeže kanalizačných a šachtových poklopov, ktoré musí mestská časť ako správca ciest 3. a 4. triedy po zmiznutí zabezpečiť, aby sa predišlo úrazom. Dúbravka ich v súčasnosti už nahrádza betónovými poklopmi.
Po tohtoročnej zime sa objavili na cestách mnohé nové výtlky, ktoré Dúbravka opravovala. Na deravé cesty v správe magistrátu vytvorilo mesto špeciálnu mailovú adresu vytlky@bratislava.sk, v Dúbravke sa dajú hlásiť mailom na  zrunek@dubravka.sk.  
Lucia Marcinátová 
Chodníky, ktoré Dúbravka opravila vlani:
● Bazovského 21 (pred Denným centrom 3)
● Pri kríži (chodník vedúci spoza domova seniorov)
● Homolova 15-19 (vnútroblok), chodník na detské ihrisko
● Alexyho (opravený chodník sa musel aj reklamovať)
● MŠ Švantnerova (vjazd do materskej školy)
 Chodníky, ktoré už Dúbravka opravila v spolupráci s magistrátom alebo Bratislavským samosprávnym krajom:
● Saratovská  (smer k zastávke MHD)
● Drobného 2-8 (dlhý chodník popri ceste Drobného)
● Bazovského 15-19 (vnútroblok)
● Pri kríži (za domovom seniorov smerom na zastávku MHD)
● Saratovská (popri hlavnej ceste pri Saratove)
 Zastávky MHD:
● Pri kríži (na obidvoch stranách)
● Pri kríži (konečná)
● Saratovská (pred DK)
● Alexyho (Pri Bílkovej 20)
Opravy v roku 2016
● Oprava krytu chodníka - MŠ Ušiakova,  Lysákova 6, Fedákova  - oprava podmytia chodníka, Bazovského 6 + pri pizzerii Duna (Amfiteáter), Jura Hronca 2, Ľuda Zúbka 23 až 31 a chodník pri Žihadielku, Bošániho 1 
● Oprava cesty s chodníkom - Alexyho  
● Oprava krytu vozovky – Brižitská, Červenáková, Fedákova 5, Homolova 10 – 12,  Pri kríži 12,  Trhová ulica (pri umyvárke), Jadranská 2310/74, Plachého, Gallayova 49, Húščavova 1-3, - K Horárskej studni 2 + ul. Tranovského 6 – 8
● Výtlky – Koprivnická, Lysáková, Talichová, Na vrátkach, Fedákova
Oprava dlažby na chodníku - Ožvoldíkova 13
● Oprava výtlkov, vpustov, poklopov -  Bazovského, Hanulova, Ušiakova, Jadranská, Homolova, Bílikova, Landauova,  Koprivnická, Drobného, M. Schneidra Trnavského, Brižitská
● Oprava krytu chodníka, vysprávy výtlkov, vybúranie schodiska - Park Družby 
● Vybudovanie uličného vpustu s potrubím - Drobného 25
● Oprava krytu chodníka, výšková úprava vpustu a kanálového poklopu - Kapitána Rašu, Bílikova 4 
(red)
Školy a škôlky v lete neprázdninovali
Mestská časť využíva už druhé leto na opravy školských budov.  V deviatich škôlkach sa maľovalo, na Základnej škole Nejedlého vznikali nové triedy.
Deti k vode, do tábora, na prázdniny, robotníci do materských a základných škôl. Budovy materských a základných škôl neprázdninovali, naopak počas leta v nich bolo rušno. 
Maľovalo sa, menili sa sklené výplne, vytvárali nové triedy, obnovovali kúpeľne. Všetko tak, aby sa nový školský rok mohol začať s novším a krajším.
Vstupy, svetlá, triedy
Podobne ako vlani využíva totiž miestny úrad leto a v školských budovách organizoval  opravy, obnovy, maľovania. Deväť materských škôl prešlo počas leta hygienickým maľovaním.
Materská škola Nejedlého bola pre rekonštrukciu Základnej školy Nejedlého, s ktorou je spojená, zatvorená počas celých prázdnin. Dôvodom bol hluk aj bezpečnosť detí.
Základná škola Nejedlého dostala nové svetlá, rekonštruovali sa aj toalety a veľkou prestavbou bolo aj zvyšovanie kapacity školy o dve triedy.
„Záujem rodičov o štúdium na tejto škole, ktorú chcelo bývalé vedenie mestskej časti dokonca zatvoriť, totiž v posledných rokoch stúpol a škola sa stala aj vďaka jej riaditeľke Lene Kampmillerovej obľúbenou,“ vysvetlil starosta Martin Zaťovič.
Na Základnej škole Pri kríži sa zas opravoval havarijný stav striešok nad vstupmi do objektu školy, na Základnej škole Sokolíkova sa vymieňali svetlá v triedach, odstránil sa aj starý nebezpečný plot v športovom areáli.
Robotníci do škôlok!
Vlani začala mestská časť s rekonštrukciami kúpeľní v materských školách, tento rok pokračovala. Počas leta obnovila kúpeľne a toalety v Materskej škole Ožvoldíkova a v Materskej škole Ušiakova. Na Ušiakovej sa opravil aj chodník.
Materská škola Bazovského dostala nové exteriérové dvere a Materská škola Nejedlého upravený hlavný vstup. K ďalším prácam patrila napríklad výmena podlahy v spálňach v Materskej škole Sekurisova. Opravil sa aj zavlhnutý múr v Materskej škole Galbavého.  Viditeľnou zmenou je výmena takzvaných kopilitov, čiže sklených výplní v Materskej škole Cabanova a Pri kríži.

Začalo sa vlani
Dúbravka tak pokračuje v rekonštrukciách objektov, s ktorými začala vlani. Minulý rok sa opravovalo v každej základnej škole mestskej časti a až v deviatich materských školách, riešilo sa aj veľa havarijných stavov školských objektov. Pomohla pritom aj dotácia 20-tisíc eur na riešenie havárií od ministerstva školstva.
Na stav školských budov v Dúbravke má podľa prednostu Rastislava Bagara vplyv ich vek, pochádzajú zo 70. rokov, a aj celkové poddimenzovanie financovania samospráv. 
Terajšie vedenie Dúbravky preto vyčlenilo na školstvo viac než vlani, školstvo si dalo ako jednu zo svojich priorít. Po minulom vedení zdedila Dúbravka viaceré práce, rekonštrukcie, ktoré musela mestská časť vyreklamovať, alebo opravovať znova. Jedným z príkladov „netypickej“ rekonštrukcie v minulosti je položenie nových obkladačiek v sociálnych zariadeniach priamo na staré obkladačky, bez ich odstránenia. 
Mestská časť musela tiež napríklad zaplatiť pokutu takmer 2400 eur za neoprávnený odber elektriny v Materskej škole na Bazovského. Podobne bola za minulého vedenia problematická aj nepodarená rekonštrukcia dvoch sociálnych zariadení s kúpeľňami pre deti Materskej školy na Švantnerovej ulici.  
Lucia Marcinátová
Rodí sa posledná realizačná fáza Čerešní
ITB Development už začal s výstavbou projektu Čerešne, predaných je viac ako 100 bytov.

Podporiť komunitný život, dobré vzťahy medzi susedmi, architektonicky tak riešiť novostavbu a citlivo ju vsadiť do zeleného prostredia. Taký je projekt rodinného bývania Čerešne na bratislavských Poliankach. Rýchly predaj už viac než stovky bytov svedčí o tom, že je úspešný. 
Firma ITB Development spustila výstavbu, začala sa posledná realizačná fáza Čerešní. Generálnym zhotoviteľom stavby je renomovaná stavebná spoločnosť Gemo Slovensko,  spol. s r.o. a stavebné práce bežia naplno. 
Architektonicky zaujímavo riešená novostavba je citlivo zasadená do prostredia. Spolu päť bytových domov je navrhnutých tak, aby tvorili uzavretý vnútroblok, a v ňom spoločný dvor.  Kde budú situované detské ihriská a komunitné záhrady, ale aj exteriérový pavilón, ktorý budú môcť využívať obyvatelia komplexu na oddych a aktívne trávenie voľného času. Jednotlivé domy sú zámerne individualizované, takže vlastník si okrem polohy v bloku vyberá aj vonkajší vzhľad nového domova.  Čerešne sú zasadené do vhodnej lokality, ktorá profituje z umiestnenia v tichom a zelenom prostredí, ale s dobrým dopravným napojením na diaľnicu. V jeho pešej dostupnosti sa nachádzajú komplexné služby - od škôl, škôlok cez supermarkety až po plaváreň či zimný štadión. 
Developerom projektu je ITB Development a.s., ktorá stojí za viacerými inovatívnymi a oceňovanými projektmi v Bratislave. 	    
(PR reklama)
Leto patrilo aj ihriskám: Brigády, piesok, hojdačky
Park Pekníkova má nové fit prvky, dve ihriská skrášlili obyvatelia vďaka grantu.
Niekoľkokrát brigádovali, zohnali granty, v spolupráci s mestskou časťou a súkromným investorom nakoniec premenili ihrisko na Homolovej ulici. Teraz však chceli motivovať ďalších a podať pomocnú ruku.
Podarilo sa. Grant a výzva Občianskeho združenia Žime krajšie pre ihriskové tímy zaktivizovala obyvateľov.

Priložiť ruku k dielu
Sobotné letné ráno, no chlad, vietor, zamračená obloha, dážď visel vo 
vzduchu. Ihrisko pri Zdravotnom stredisku Saratovská pri lekárni sa však naplnilo, väčšími, menšími i najmenšími či štvornohými pomocníkmi.
Ihriskový tím totiž získal grant Občianskeho združenia Žime krajšie na úpravu ihriska a počas leta zorganizoval niekoľko brigád.  Čistilo sa a upravovalo okolie, maľovali múrik, nechýbali ani detské hry, spoločné tvorenie a bláznivosti. Práce a premena ihriska bude ešte pokračovať.
Aktívni rodičia z okolia Nejedlého, čiže ihriska pri lekárni, boli len jeden z tímov, ktorý podporilo občianske združenie. Podobne sa menilo aj ihrisko na Sekurisovej ulici, aktívni obyvatelia obrúsili lavičky na sedenie, obložili obvodové múriky doskami na sedenie, plánujú úpravu zelene v okolí.
Komunitné brigády
“Jedným z hlavných cieľov nášho občianskeho združenia Žime krajšie  je podpora a revitalizácia detských ihrísk v Dúbravke,” hovorí za občianske združenie Michaela Staneková. „Podporovateľom, dobrovoľníkom, rodičom a obyvateľom okolia ulíc Homolova a Pri kríži sa podarilo od roku 2013 postupne zrevitalizovať ihrisko na Homolovej, ihrisko je teraz vynovenejšie, čistejšie, oplotené, vybavené “erárnymi” hračkami, s obnoveným pieskoviskom a je navštevované čoraz väčším počtom rodičov a ich detí. To bol pre nás základný impulz na to, aby sme myšlienku úpravy ihrísk cez dobrovoľnú prácu návštevníkov dúbravských detských ihrísk šírili ďalej.”
Združenie sa preto rozhodlo finančne podporiť aktívnych obyvateľov, aby si upravili to “svoje” ihrisko, ktoré majú blízko, alebo kam sa chodia s deťmi hrať. Mohlo ísť o výsadbu zelene, maľovanie hracích prvkov, múrikov či iné oživenie priestoru. O grant sa uchádzali tri tímy, združenie podporilo dva, oba sumou 300 eur.
“Oba ihriskové tímy dokázali, že nie sú ľahostajní voči okoliu, v ktorom žijú, verím, že sú inšpiráciou aj pre ostatných obyvateľov Dúbravky,” vraví Staneková, ktorá dúfa, že sa myšlienka komunitných brigád v Dúbravke ešte viac rozšíri. “Cieľom našej podpory nie je len obnovovanie ihrísk ale aj budovanie pekných medzisusedských vzťahov,” dodáva.
Čakanie na hojdačky
Počas leta nezlepšovali ihriská len aktívni rodičia, dobrovoľníci, ale aj miestny úrad. Vo viacerých vybraných a na vyťažených ihriskách menili piesok, nevyužívané a opustené pieskoviská dal referát životného prostredia zatrávniť, k dispozícii sú ľuďom na pestovanie, záhradkárčenie. Mestská časť tak ušetrí peniaze, nebude robiť údržbu na opustených a nevyužívaných pieskoviskách, ale prostriedky chce  radšej investovať do vyťažených a navštevovaných ihrísk.
Miestny úrad preto vymieňal hodajčky a ihrisku Damborského.
Plán bol vymeniť staré hnijúce a už nebezpečné hojdačky za tri nové zostavy hojdačiek a vylepšiť tak ihrisko na Damborského za Eagles Pubom.
Staré nebezpečné miestny úrad Dúbravka zvesil a do 25. mája mali fungovať nové. Ani po tomto termíne  sa však na ihrisku neobjavili, ostali tu len prázdne koly, miesto po hojdačkách. Zaznievali otázky a oprávnené sťažnosti. Ani dodatočný termín 15. jún napriek urgenciám zo strany mestskej časti dodávateľ nesplnil.
Mestská časť sa snažila s firmou Kupas dohodnúť, pripomenúť termíny, no firma nemala o riešenie záujem. Mestská časť musela nakoniec od zmluvy odstúpiť, vysvetľoval zdržanie starosta Dúbravky Martin Zaťovič.  Miestny úrad musel preto riešiť nového dodávateľa, nové termíny.  Na konci júla sa hojdačky konečne vrátili na ihrisko a už slúžia dúbravským deťom.
Pracovalo sa aj na najvyťaženejšom ihrisku v Parku Pekníkova. Okrem výmeny piesku je areál bohatší o fit prvky na cvičenie, nové osadila mestská časť v spolupráci s developerom YIT, ktorý v Dúbravke stavia bytové projekty.
Lucia Marcinátová
 V júni poslanci nové športovisko schválili, teraz je už dokončené
Miestni poslanci sa stretli na poslednom rokovaní pre prázdninami. Debata bola dlhá, zelenú dostalo nové ihrisko, schválili dotácie pre športové kluby aj viac peňazí na školské jedálne.  
Zmena rozpočtu, dotácie  pre športové kluby, nariadenie hlavného mesta o pyrotechnike, cykloprepojenie Dúbravky a Lamača, no najmä výstavba náhradných bytov, petície a vznik možného parku na konci Dúbravky v lokalite ulice Pri kríži.
Také boli hlavné témy posledného predprázdninového zasadnutia dúbravských poslancov. Niektoré body rokovania sprevádzala živá a dlhá diskusia.

Nové športovisko
Na úvod miestneho zastupiteľstva prišiel aj poslanec národnej rady Eduard Heger (Obyčajní ľudia), rodený Dúbravčan. „Som novým poslancom, do parlamentu som sa prekrúžkoval, chcel by som spoznať aj prácu miestnych poslancov,“ povedal.
Dúbravskí poslanci rokovali napríklad o zmene rozpočtu na tento rok. Navýšili sa peniaze pre školské jedálne.  Dôvodom je podľa prednostu úradu Rastislava Bagara nutná obnova a vybavenie školských jedální, v minulosti to bolo totiž podceňované.
Zmenou v oblasti financií je aj podpora nového multifunkčného ihriska. 
Vzniklo rekonštrukciou schátraného športoviska na Valachovej ulici neďaleko amfiteátra pri Dune.  „Chceme tu vytvoriť ihrisko pre staršie deti a mladých pre  futbal, tenis, volejbal, sieťové hry,“ priblížil zámer vicestarosta Ľuboš Krajčír.  Mestská časť pripraví súťaž a potom sa začne s úpravou športoviska, stáť by malo do 75-tisíc eur. Takú sumu vyčlenila Dúbravka z rezervného fondu. Zrekonštruované ihrisko bude mestská časť slávnostne otvárať 10. septembra pestrým programom.
Dotácie pre šport
Miestni poslanci schválili tiež dotácie pre športové kluby vo výške viac než 20-tisíc eur. 
Najvyššiu finančnú podporu mestskej časti dostanú  Športový hokejový klub HOBA (5950 eur), Školský športový klub pri Gymnáziu Bilíkova (4400 eur), Futbalový klub Polície Dúbravka (2000 eur), Futbalový klub Dúbravka (3000 eur). Starosta Dúbravky môže schváliť dotáciu do výšky 1659,69 eur, dotáciu získali šachisti zo šachového klubu Dúbravan, Školský volejbalový klub Bilikova, Športový klub Argo, Športový klub Tenis Centrum a Dobrovoľný hasičský zbor Bratislava-Dúbravka.
Na programe bolo aj stanovisko miestneho zastupiteľstva k návrhu Všeobecne záväzného nariadenia mesta o používaní pyrotechnických výrobkov. 
Poslanci odobrili zákaz pyrotechniky s výnimkou Silvestra, číže 31. decembra od 22.00 do 1. januára do 2.00 ráno.
Vicestarosta Ľuboš Krajčír informoval aj o postupe avizovaného cykloprojektu – prepojenie Dúbravky a Lamača cez cyklolávku ponad železnicu s vyústením na ulicu Podháj v Lamači. 
V rámci cykloprojektu bude Lamač navrhovateľom v územnom konaní, navrhovateľom v stavebnom konaní, verejným obstarávateľom, objednávateľom projektovej dokumentácie pre územné konanie a objednávateľom projektovej dokumentácie pre stavebné konanie. Mestské časti a hlavné mesto sa tiež dohodli na financovaní projektu, suma do výšky desaťtisíc eur má ísť z rozpočtu Lamača a aj Dúbravky, hlavné mesto má prispieť dvojnásobkom.
Lucia Marcinátová
Ihriská
Plány
● Revitalizácia detského ihriska na Valachovej, pri Dune
● Celková obnova ihriska Ožvoldíkova -  príprava projektu, vyčlenenie peňazí v budúcom roku
● Riešenie schátranej „dráhy“ na ihrisku pri TŠ Jagermajster
● Nový hrací prvok – ihrisko pri lekárni ZS Saratov
Čo sa podarilo počas leta
● Dobrovoľnícke brigády obyvateľov  - ihrisko Sekurisova, ihrisko Nejedlého pri lekárni
● Nové sady hojdačiek na ihrisku Damborského
● Výmena piesku
● Nové fit prvky na ihrisku Pekníkova
Pri vítaní malých Dúbravčanov sa neplače
Najmenší obyvatelia sa stretli pred letom v oranžovej sále Domu kultúry Dúbravka. Trošku väčší Dúbravčania z Materskej školy Damborského im pripravili vystúpenie a potom sa noví malí obyvatelia stali symbolicky Dúbravčanmi. 
„Žiadne dieťa neplakalo, asi sa tešia na život v Dúbravke,“ s úsmevom hovoril starosta Martin Zaťovič, ktorý najmenších vítal veršom.
Mestská časť organizuje pravidelne niekoľkokrát do roka takzvané Vítanie detí do života, venované je najmenším do jedného roka. Rodičia musia podať žiadosť na oddelenie sociálnych vecí a zdravotníctva a potom už len čakať na pozvánku s presným termínom na slávnostné privítanie. Podujatie sprevádza program, zoznámenie sa čerstvých rodičov aj bábätiek.		
(lum)
Do domu kultúry aj na stolný tenis
Zahrať si stolný tenis zadarmo, pod strechou a bez problémov s počasím. To všetko sa dá aj v kultúrnom dome. Po vydarenom stolnotenisovom maratóne sa totiž Mestská časť Bratislava Dúbravka rozhodla dať obyvateľom šancu hrávať v priestoroch foyer kultúrneho domu pravidelne. 
Stolný tenis si možno zahrať každú sobotu od 9.00  do 12:00, s výnimkou tých, keď bude v Dome kultúry Dúbravka kultúrna či spoločenská akcia.
Stoly zabezpečila mestská časť a sú zložené na vrátnici. Pred hrou je lepšie zatelefonovať na vrátnicu a dohodnúť sa na čísle 02/69203020 s informátorom, ktorý stoly požičiava.
Po rozložení stolov stačí už len hrať.                                  
 (lum)
Náhradné byty: Odvolanie neúspešné, debata aj petícia
Viac názorov, postojov, rôzne reakcie, snahy. Problém pritom jeden: výstavba objektu náhradných bytov pre ľudí z reštituovaných domov v lokalite Pri kríži.   
Magistrát chce postaviť 68 náhradných bytov  na pozemku, ktorý je v súčasnosti parkoviskom, čím sa zhorší tunajšia situácia s parkovaním. O výstavbe rokovali poslanci na poslednom zasadnutí, prišli aj obyvatelia z danej lokality.

Odvolanie neúspešné
Objekt bytov na ulici Pri kríži rieši mesto od roku 2011, najskôr malo ísť o dom s nájomnými bytmi a plánované bolo aj parkovanie v podzemnej garáži. Na ten projekt mestská časť vydala v roku 2014 stavebné povolenie. Neskôr však hlavné mesto projekt zmenilo na náhradné byty a prišlo tiež so zmenou stavby pred dokončením, z projektu vypustilo plánované garáže.
Proti tomu sa odvolali obyvatelia z okolia, stavebný úrad v Dúbravke odvolanie postúpil na Okresný úrad, odbor výstavby a bytovej politiky. Ten posudzoval, či je projekt v súlade so zákonom, alebo nie. Nakoniec však zmenu stavby pred dokončením potvrdil a magistrát tu môže stavať bez podzemných garáži.

Dve skupiny
Obyvatelia z okolia plánovanej vý-
stavby sa snažia o úpravu projektu, reguláciu stavby a záchranu zelene v okolí. Rozdelení sú však na dve skupiny.
Prvá skupina obyvateľov z bytového domu Karpatia, ktorý je najbližšie k plánovanej stavbe náhradných bytov  a je účastníkom konania, sa usiluje o úpravu projektu s cieľom znížiť negatívne dopady stavby na obyvateľov a životné prostredie.
Druhá skupina vystúpila pred poslancov s prezentáciou, v ktorej  informovali o tom, že spísali petíciu za vybudovanie parku v lokalite Pri kríži, v ktorej požadujú zrušenie zámeru výstavby náhradných nájomných bytov a zachovanie existujúcej zelenej plochy v danej lokalite. V súčasnosti prebieha zber podpisov pod túto petíciu.
Navrhli tri alternatívy riešenia. Členka petičného výboru Lenka Usačevová poslancom pripomenula, že  ústava zaručuje právo občanov na petície. „Ak si občania želajú, aby na pozemku vo vlastníctve hlavného mesta vyrástol nový park a nie napríklad nové bytovky, tak je ich ústavne právo vyjadriť svoj názor aj formou podpisu na petícii a poslanci by to mali rešpektovať.“

Podľa zákona
Predseda poslaneckého klubu v Dúbravke Juraj Káčer hovorí, že ide o prípad, keď všetky zúčastnené strany majú pravdu a konajú v súlade so zákonom a sledujú vlastný záujem .  „Mesto má stavebný pozemok s platným územným rozhodnutím i stavebným povolením a chce stavať, nakoľko ho k tomu zaväzuje zákon. Ľudia v danej oblasti majú právo vyjadriť svoj názor a žiadať výstavbu na inom mieste. Ďalší chcú parkovať, iní žiadajú park a zeleň,“ vraví Káčer. „My ako poslanci tomu, samozrejme, rozumieme a hľadáme riešenie tak aby bola každý aspoň čiastočne spokojný. Je to prípad, keď sa akékoľvek rozhodnutie stretne s vlnou kritiky zo strany obyvateľov danej lokality. Bývalý primátor Milan Ftáčnik a jeho aparát svojím pasívnym prístupom k tejto problematike spôsobili ťažkosti nielen našej mestskej časti, ale aj samotnému hlavnému mestu, tie štyri milióny ročne budú Bratislave určite chýbať, keďže je jasné, že výstavba náhradných bytov sa do konca roku nestihne.

Architekt: Objekt nie je možné posúvať
Architektka Zuzana Ladzianska z oddelenia priestorového plánovania fakulty STU, ktorá sa odborne vyjadrovala  k plánovanému objektu pripomenula, že je nemysliteľné stavbu, ktorá má vydané od roku 2014 stavebné povolenie zastaviť a nemysliteľné ju posunúť inam. „Môžeme ju však korigovať,“ povedala. Dodala, že miesta, kde dnes parkujú autá, a kde sa má teraz stavať, nie sú oficiálne parkovacími plochami.  „Občania tak nemajú žiaden nárok na kompenzáciu.“
Pripomenula tiež, že v platnom územnom pláne, žiaden park v lokalite nie je. Mestskej časti odporúčala vytvoriť  územný plán zóny.
Hoci sa skupiny obyvateľov nezhodli vo všetkom, isté je, že obe skupiny, poslanci aj vedenie mestskej časti chcú znížiť negatívne dopady stavby.
Hlavné mesto musí podľa zákona do konca roka 2016 zabezpečiť náhradné nájomné bývanie pre 580 žiadateľov z reštituovaných bytov, inak im bude musieť preplácať rozdiel medzi regulovaným a trhovým nájomným.  Isté  je, že termín koniec roka 2016 sa dnes nestíha.
Text a foto: Lucia Marcinátová
Dúbravku skrášľujú aj predzáhradky
Keďže tento rok neprebehla v Dúbravke medzi panelákovými záhradkármi súťaž o najkrajšiu predzáhradku a balkón, chcú dať Dúbravské noviny hold tým najkrajším a aspoň touto formou povedať ich tvorcom: Ďakujeme. 
Ďakujeme, že robíte Dúbravku krajšou, pestrejšou. 
Niektoré predzáhradky, ktoré nám brnkli do nosa alebo do očí, vám predstavíme aj v našich novinách.   
Ak ste videli aj vy nejakú zaujímavú, alebo sami predzáhradku tvoríte, nenechajte si to pre seba, fotky a informácie posielajte na: 
tlacove@dubravka.sk
Odvoz starých spotrebičov počas celého roka
Zavadzia vám v pivnici stará práčka, chladnička či televízor?  
Objednajte si bezplatný a ekologický odvoz. 
Z každého vyzbieraného kilogramu venujeme 5 centov na podporu vybudovania výbehu vlkov v bratislavskej ZOO.
Priebežné termíny a objednávkový formulár na  www. zberelektroodpadu.sk.
Zbery sa organizujú celoročne. Termíny zberov na stránke zberelektroodpadu.sk dopĺňajú priebežne.  Objednávanie na jednotlivé termíny zberu sa uzatvára 2 dni pred konaním zberu. Po uzavretí objednávok na daný termín sa zverejní nový termín zberu.
Veľkokapacitné kontajnery september
● 2. september – Saratovská 2-4
● 2. september – Nemčíkova 1- parkovisko
● 8.september - Nejedlého 13 – 15 pred bytovými domami
● 8. september - Lipského 3 – 5 – parkovisko
● 14. september - Brižitská 24 pred kaplnkou Panny Márie
● 14. september - Koprivnická 11 – pri bytovom dome
● 22. september - Sokolíkova 11 roh Bujnákovej ulice
● 22. september - Lysáková 22 – 24 pred bytovými domami
● 29. september - Pri kríži 26 – parkovisko
● 29. september - Landauova 24-26 parkovisko pred bytovými domami

Veľkokapacitné kontajnery budú pristavované každý štvrtok v mesiaci v zmysle harmonogramu do 10-tej hodiny na určené miesto. Odvoz kontajnerov sa bude vykonávať nasledujúci pracovný deň (piatok) od 10:00 hod. 
V spádových oblastiach na Žatev-
nej ulici a Švantnerovej ulici pristavujeme kontajnery častejšie, nakoľko ide o veľmi exponované lokality z pohľadu potreby likvidácie veľkorozmerného odpadu.
Veľkokapacitné kontajnery sú určené pre zber veľkorozmerného komunálneho odpadu, teda odpadu pochádzajúceho z domácnosti (dvere, poličky, postele, matrace, stoly a pod.). Napĺňať sa majú hospodárne, odpad vhadzovať rozobraný. 
Harmonogram pristavenia kontajnerov na veľkorozmerný komunálny odpad je spracovaný na tri mesiace. Žiadame obyvateľov , aby oznámili na oddelenie životného prostredia potrebu umiestnenia kontajnerov na ďalšie mesiace mimo uvedeného harmonogramu. V prípade že tak obyvatelia neurobia, bude miestny úrad rozmiestňovať veľkokapacitné kontajnery podľa vlastného zváženia.
(red)
Elektroodpad
Na stránke   www.dubravka.sk v sekcii „Užitočné odkazy“ je link k http://www.zberelektroodpadu.sk/domov.html na službu prevádzkovanú spoločnosťou
ENVIDOM, kde každý obyvateľ Dúbravky, ktorý má záujem o odvoz elektroodpadu, mimo času kedy Mestská časť Bratislava – Dúbravka organizuje zber elektroodpadu, vyplní jednoduchý formulár z pohodlia domova a zamestnanci spoločnosti ENVIDOM bezplatne po odsúhlasení odpad odvezú a odborne zlikvidujú.

Pneumatiky – spätný zber odpadových pneumatík je bezplatný distribútorom pneumatík od jej držiteľa a bez podmienky viazať spätný zber nákupom novej pneumatiky alebo iného tovaru. (distribútor pneumatík – predajne, pneuservis)
Aj škôlkari majú problém so zrakom. 
Komplikáciám pomáhajú predísť kontroly
Únia nevidiacich a slabozrakých Slovenska zorganizovala v Dúbravke projekt Zdravé oči už v škôlke. Prešla štyri materské školy.
Má váš drobec problém rozoznať predmety v diaľke? Knihy alebo hračky si dáva úplne pred oči? Nechce si kresliť či vymaľovávať, ale odmieta aj inú zrakovú prácu? Oči ho pália, sú začervenané, slzia alebo často žmurká? 
Je potom pravdepodobné, že patrí medzi 17 percent škôlkarov, ktorí majú problém so zrakom a je potrebné to konzultovať s detským oftalmológom. 

Z 228 detí 35 k odborníkovi
V snahe predísť neskorším komplikáciám sa v Únii nevidiacich a slabozrakých Slovenska už od roku 2014 sústredíme na včasnú prevenciu a diagnostiku u tých najmenších a najzraniteľnejších - detí vo veku od troch do šiestich rokov. 
Pomocou autorefraktometra, ktorý dokáže s vysokou mierou spoľahlivosti odhaliť existujúce alebo začínajúce vývinové poruchy zraku, akými sú napríklad astigmatizmus, tupozrakosť či škuľavosť, realizujeme skríningové merania zrakových parametrov deťom v predškolskom veku.
V prvom polroku 2016 sme zamierili do materských škôl s projektom Zdravé oči už v škôlke v Dúbravke. Vďaka podpore od Miestneho úradu v Dúbravke sme mohli skontrolovať zrakové parametre 228 deťom v štyroch materských škôlkach: MŠ Bazovského, MŠ Nejedlého, MŠ Cabanova a MŠ Pri kríži. 
Prehliadli sme deti, ktorých rodičia podpísali informovaný súhlas o prebiehajúcom preventívnom meraním. Výsledky 35 detí dosahovali hodnoty, ktoré si už vyžadujú odbornú oftalmologickú starostlivosť, preto im naši vyškolení pracovníci vystavili odporúčanie na podrobnejšie vyšetrenie u detského očného lekára. 
Podmienky tohto programu v každom smere zohľadňujú vek detí. Aby sme odbúrali stres z nového prostredia a eliminovali syndróm bielych plášťov, tieto merania sme uskutočnili priamo v materských školách, teda pre deti známom prostredí. Ani samotný prístroj nie je strašiakom- meranie je rýchle (trvá pár sekúnd), neinvazívne, bezdotykové, bezbolestné a bez akýchkoľvek vedľajších účinkov či negatívnych zdravotných následkov (dieťa sedí a meranie je robené zo vzdialenosti 1 metra).

V škôlkach, aj na oslavách
V roku 2015 sa nám podarilo rozšíriť program Zdravé oči už v škôlke na celé územie Slovenska. Skríningové merania zrakových parametrov detí sa uskutočňujú nielen priamo v priestoroch materských škôl, ale aj na firemných akciách, ako sú napr. Dni rodiny, happeningy či rôzne osvetové podujatia a podujatia pre verejnosť, alebo individuálne, po dohode v poradenských miestnostiach Únie nevidiacich a slabozrakých Slovenska. 
V prípade záujmu je potrebné kontaktovať Krajské stredisko ÚNSS v Bratislave, kde vás oboznámia s podmienkami realizácie skríningových meraní. Všetky potrebné a pravidelne aktualizované informácie nájdete na www.zdraveocivskolke.sk.
Význam projektu bol v minulom roku potvrdený Cenou Nadácie Orange- 3. miesto v kategórii Sociálna inklúzia. Nadácia Orange touto cenou oceňuje organizácie, ktoré prispeli k riešeniu aktuálnych potrieb v spoločnosti a odhalili systémové nedostatky. 
Tatiana Winterová,
 riaditeľka Únie nevidiacich a slabozrakých Slovenska
Darcovia krvi si odniesli plakety a slová vďaky
Tesne pred prázdninami oceňoval Slovenský Červený kríž darcov krv. Nechýbali ani Dúbravčania.
Až 235 vzácnych ľudí v jednej miestnosti. Spájalo ich jedno darovanie krvi.  
red letnými prázdninami ich pozval Slovenský červený kríž, aby im v priestoroch miestneho úradu Ružinov poďakoval a odovzdal plakety  lekára Jána Janského a lekára Jána Kňazovického. Nechýbali príhovory, poďakovania i báseň  evanjelickej farárky Zlatice Oravcovej, ktorú predniesla herečka Božiadara Turzonovová. 
Medzi ocenenými bolo štrnásť Dúbravčanov. Dvaja si odniesli diamantovú plaketu, za najvyšší počet odberov – ženy 60 a muži 80, jeden zlatú plaketu, traja striebornú a ôsmi bronzovú.
Dúbravka mala aj osobitého darcu, ocenený bol aj starosta Martin Zaťovič. Odniesol si striebornú plaketu, akú dostávajú darcovia po 20 odbere krvi. 
Súčasné vedenie Dúbravky sa snaží darcovstvo krvi podporovať. Zorganizovalo v spolupráci s Národnou transfúznou službou SR už tri hromadné odbery pod názvom Na pol litra so starostom.  Štvrtý je naplánovaný na jeseň  21. novembra už tradične v KC Fontána na Ožvoldíkovej za OD Saratov.   
(zm, lum)
Mnohodetné rodiny môžu žiadať o príspevok
Bratislava podporí rodiny s najmenej štyrmi nezaopatrenými deťmi.
Hlavné mesto aj tento rok finančne podporí mnohodetné rodiny.  Ide o rodiny, v ktorých sú najmenej štyri nezaopatrené deti s trvalým pobytom na území mesta, a to najmenej jeden rok. 
Bratislava v tomto roku vyčlenila z rozpočtu mesta na finančnú podporu mnohodetných rodín 50-tisíc eur, ktoré bude udeľovať na základe posúdenia žiadostí pracovnou skupinou.   
Záujemcovia môžu o príspevok požiadať zaslaním kompletnej žiadosti spolu s prílohami poštou alebo osobne v podateľni magistrátu od 1. augusta do 30. septembra. 
Finančný príspevok je možné poskytnúť jedenkrát v príslušnom kalendárnom roku spravidla vo výške 40 eur na dieťa. Príspevok však môže byť pridelený aj vo vyššej sume v závislosti od jednotlivých žiadostí a nákladov v nich uvedených. 
Mnohodetné rodiny môžu požiadať o preplatenie nákladov spojených s návštevou základnej umeleckej školy (nákup hudobného nástroja, príspevok na úhradu výdavkov na štúdium), o preplatenie jazykového vzdelávania, záujmovej činnosti v centrách voľného času či aktivít v športových kluboch. 
Takisto môžu požiadať o príspevok za účasť na výlete organizovanom školskými zariadeniami, za účasť na tábore, či pobyte v škole v prírode, alebo na lyžiarskom výcviku a v neposlednom rade aj na preplatenie cestovného lístka MHD.
Viac informácií a žiadosť je na webe hlavného mesta www.bratislava.sk v časti Život v metropole v oblasti Sociálna pomoc.
V minulom roku 2015 hlavné mesto poskytlo finančný príspevok 177 rodinám a spolu prispelo na 789 detí. Celkovo bolo prerozdelených 50-tisíc eur.
 (red)
Dúbravské táborové leto: Remeslá, hry, tanec
Leto plné zábavy, tvorivosti, kamarátov mohli deti zažiť aj v Dúbravke. Konalo sa viacero denných táborov.
Na leto studené ráno, vietor, dážď. Chladnú atmosféru sídliskových prázdnin zohrieval počas leta aj tanec. Najmä o ňom, pohybe a hudbe bol denný tábor za bránami Tanečného štúdia La Portella v Dúbravke na Koprivnickej. 
Keď sme prišli, v tanečnej sále prebiehala rozcvička, to sa malé tanečnice pripravovali počas leta na majstrovstvá sveta v karibských tancoch. Ochotne nám ukázali, ako cvičia, ale aj prvky salsy či tanečné kroky. Okrem tábora totiž organizovala tanečná škola aj sústredenie - nácvik na majstrovstvá.
O tanci bol aj tábor Školy Breaku. Prebiehal počas júla v Dome kultúry Dúbravka pod vedením Dextera, Zuzky a špeciálneho hosťa breakera Honzu z Prahy. Tábor sa tešil aj návšteve hip-hopového DJ zo Slovenska DJ Pigga, ktorý predviedol, ako sa mixuje na tanečných súťažiach a vysvetlil ako funguje DJing.
Okrem tanca sa dala zažiť počas tábora aj balónová vojna, tanečné fotenie či rôzne súťaže.
Tradičný Letný tábor umeleckých remesiel, ktorý organizuje mestská časť v spolupráci s Bratislavským samoprávnym krajom prebiehal počas celého leta v ôsmich turnusoch. Vystriedalo sa v ňom takmer sto detí, ktoré si osvojili pletenie košíkov, drôtovanie i rôzne šperkárske a výtvarné techniky. Taktiež sa zoznámili s dejinami Dúbravky a jej samosprávou.                  
(lum, luna)
Tipy z našej knižnice: Jana Pronská – Rebelka
Ak vám bude po lete, prázdninách a dovolenkách dochádzať dych, pred septembrovým zhonom naberte nové sily pri čítaní. Možno aj naša novinka od slovenskej spisovateľky Jany Pronskej bude tým životabudičom.
Najnovšia knižka vydaná v Slovenskom spisovateľovi tento rok sa koncepčne nelíši od ostatných jej historických románov. Autorka píše od roku 2008, vydala už 14 úspešných a veľmi podmanivých romancí. Jej nosnou témou je stredovek a v knihe, ktorú vám ponúkame pod názvom Rebelka, je dej tiež situovaný do obdobia stredoveku. 

Žena ako nedokonalý muž
Príbeh sa začína na panstve grófa zo Svätého Jura a Pezinka, ktorého dcéra je na svoju dobu mimoriadne svojrázna a netradične tvrdohlavá. Nemieni sa podriadiť svojmu otcovi a zúčastní sa na rytierskom turnaji.
Stredoveká európska spoločnosť prebrala z antického Grécka definíciu ženy ako “nedokonalého muža”, čo teda nebol práve pohľad moderného Európana. Pre stredovek bola charakteristická nenávisť voči ženám. Muž smel cestovať a spoznávať svet, kým žena bola držaná v nevedomosti a nútená k poslušnosti. Preto charakter hlavnej hrdinky Cecílie prináša do línie príbehu vzrušenie a napätie. 
Bitka s Turkami
Časovo sa príbeh odohráva počas známej bitke s Turkami pri srbskej pevnosti Golubac v roku 1428. Hlavná hrdinka Cecília sa skutočne zúčastnila bojov a osobne velila lodiam, ktoré kryli ústup jeho armády, keď sultán Murad porušil prímerie a zaútočil na nepripravených hodujúcich vojakov s kráľom Žigmundom.
Sama autorka  hovorí, že kniha vznikla na základe legendy o žene bojujúcej s Osmanmi. 
Spisovateľským vzorom pre Janu Pronskú je chorvátska spisovateľka Marija Jurić Zagorka, a ak milujete európsku históriu, tak okrem slovenskej Pronskej vám ponúkame na čítanie aj túto jadranskú divu a jej svetoznámu Gričskú čarodejnicu, či Plamene inkvizície, ktoré už na pultoch kníhkupectiev nezoženiete. Všetky spomínané tituly nájdete na oddelení beletrie v našej knižnici.
Katarína Suroviaková,  vedúca miestnej knižnice
Tréningy pamäti pokračujú 
Vedeli ste, že pravidelné trénovanie pamäti pozitívne vplýva na priebeh starnutia? Okrem toho, že to je súčasťou aktívneho prístupu k životu, dokázateľne znižuje riziko demencie a Alzheimerovej choroby. Tréningy pamäti v Dúbravke pokračujú aj po prázdninách. 
OZ Terapeutika spolu s miestnym úradom pravidelne pripravuje popoludnia, kde si precvičíte  dlhodobú pamäť, dozviete sa zaujímavosti o  mozgu a potrénujete  emocionálnu inteligenciu.
Každú stredu od 16.00 v malej zasadačke úradu na Žatevnej 4. V prípade otázok píšte na alexandra.palkovic@gmail.com.
Ako v lete posilňovať mozog?
Aj obyčajné pexeso  dokáže  potrénovať mozog.  Zahrajte si s vnúčatami koncentračno - pamäťovú hru Zemepisné pojmy. Na lístočky napíšte všeobecne známe geografické názvy (rieky, mestá, pohoria a pod.). Každý si losuje a priraďuje podľa správnosti k svetadielom.           
(ap)
Priorita pre materské školy: Prijať dúbravské deti
Miesta v materských školách stále chýbajú. Situácia sa zlepší po otvorení novej materskej školy na Fedákovej.

Zobrali, nezobrali, prečo zobrali toho, a nie toho. Materské školy. Častá téma rodičov na detských ihriskách, no aj sťažností a kritiky na miestny úrad, jeho vedenie.
Získať miesto vo verejnej materskej škole v Dúbravke je už niekoľko rokov bojom. Vlani miestny úrad nevyhovel 260 žiadostiam o prijatie, tento rok je číslo trošku lepšie, neprijatých je však stále dosť  - 133 detí. 
Nedostatok miest má vyriešiť nová štvortriedna materská škola na Fedákovej.

Nová materská škola
„Celkovo sme prijali 620 žiadostí o prijatie, z toho bez duplicity bolo  422 žiadostí,“ hovorí Ľubica Szilasiová zo Školského úradu Dúbravka a Lamač. „Prijali sme 289 detí, neprijatých bolo 133.“
Dúbravka je zriaďovateľom desiatich materských škôl a v 40 triedach je  930 detí. Na pokrytie záujmu potrebuje mestská časť minimálne ešte jednu štvortriednu materskú školu. 
Nová vznikne prestavbou chátrajúcej budovy niekdajších jaslí na Fedákovej ulici. Plány otvoriť ju na jeseň tohto roku, sa však splniť nepodarí. Ide totiž o najväčší investičný projekt mestskej časti, obnova presiahne asi pol milióna. 
Počas leta prebieha verejná súťaž na dodávateľa stavebných prác. Proces výberu je  však zo zákona časovo náročný. Obnova objektu a areálu má po spustení prác trvať sedem mesiacov. Pri financovaní pomôže 160-tisíc eur, ktoré získala Dúbravka z ministerstva školstva na rozširovanie kapacít materských škôl, zvyšok bude musieť mestská časť pokryť zo svojho rozpočtu.
Ďalšiu materskú školu chce vytvoriť Bratislavský samosprávny kraj v priestoroch Pedagogickej a sociálnej akadémie na Bullovej.  „Mohla by sa otvoriť na jeseň budúceho roku,“ približuje starosta Martin Zaťovič. Dokončená je projektová dokumentácia prestavby, pripravuje sa stavebné povolenie.
Kým budú nové materské školy fungovať, vedenie mestskej časti chcelo dať v dúbravských materských školách priestor deťom, ktoré dovŕšia tri roky k 1. septembru  tohto roku a tiež domácim. Uprednostnilo tak tie deti, ktoré majú trvalý pobyt v Dúbravke a ktorých rodičia sú tiež Dúbravčania. 

Z daní
Na to, prečo mestská časť prioritne prijímala dúbravské deti, sme sa opýtali prednostu úradu Rastislava Bagara. Vysvetlil, že financovanie materských škôl je takzvanou originálnou kompetenciou a obec nedostáva na chod materských škôl od štátu žiadne peniaze na rozdiel od normatívov na žiaka základných škôl.
„Originálne kompetencie obcí sú financované z bežných príjmov obce, kde hlavnú časť predstavuje daň z príjmov fyzických osôb a dane z nehnuteľnosti. V prípade Dúbravky predstavuje daň z príjmov fyzických osôb takmer polovicu bežných príjmov za rok 2016,“ dodáva prednosta.
Na jedno dieťa ročne dá miestny úrad okolo 1700 eur, tieto peniaze idú práve z  týchto daňových príjmov mestskej časti.  
Materské školy musia prednostne podľa zákona prijímať päťročné deti a deti s odloženým začiatkom plnenia povinnej školskej dochádzky a deti s dodatočne odloženou povinnou školskou dochádzkou.
Rodičia, ktorých dieťa sa do materskej školy nedostane, by mali počkať do 15. septembra, či nastúpia všetky prijaté deti.  Ľubica Szillasiová tiež odporúča priebežne sa zaujímať o voľné kapacity priamo v materských školách. Situácia s miestami by sa mala výrazne zlepšiť o rok, keď mestská časť otvorí nové triedy v materských školách. 			
(lum)
Obnovená tradícia školských plaveckých  pretekov
Prestávka od učenia, povinností, zaslúžený oddych, slnko, voda a zábava. Žiaci z dúbravských základných škôl si pred koncom školského roka otestovali svoje plavecké schopnosti.
Obnovená tradícia plaveckých pretekov sa symbolicky konala v rovnaký dátum ako posledná pred siedmimi rokmi. Aj vďaka počasiu, ktoré vyšlo na výbornú, sa pred koncom júna stretlo viac než 50 žiakov na dúbravskom kúpalisku Rosnička. 
Deti naskákali do vody a súťaž sa mohla začať. Píšťalka ohlásila štart, výkriky a povzbudzovanie spolužiakov iste každého potešili. 
Súťažilo sa v štyroch disciplínach a v dvoch kategóriách podľa veku a pohlavia. Niektorí súťažiaci predviedli naozaj výbornú plaveckú techniku a obratnosť vo vode.  
„Po prezentácií squashu sme chceli deťom ponúknuť ďalšie športové vyžitie vo forme plaveckej súťaže,“ hovorí poslanec a podpredseda komisie športu Mário Borza. „Boli sme zvedaví, na akej plaveckej úrovni sú deti. Chceme sa tiež zaoberať otázkou pravidelného športovania detí, nielen jednorazovými akciami.“
Z celkového počtu 21 medailí si najviac, čiže sedem z nich, odniesla Základná škola Sokolíková, ktorej žiacky vyhrali aj štafetu a zlato v kategórii mladší žiaci si odniesol Samuel Košťál.  V kategórií mladšie žiačky zvíťazila Petra Straková zo ZŠ Beňovského, v kategóriách starších žiačok a žiakov porazili svojich súperov Karin Illešová z Ogy Bilíková a Patrik Homola zo Základnej školy Pri Kríži. V štafete žiakov zvíťazila rovnako Základná škola Pri kríži.                          	
(zm)
Deti vítali prázdniny tancom, spevom aj sprievodom po škole
Nie účasť starostu Martina Zaťoviča, ani gratulácia od riaditeľky Základnej školy Nejedlého Leny Kampmillerovej, ale úsmev a prítomnosť Smajly Prekvapenej zo seriálu Trpaslíci na RTVS (na fotke) najviac potešila malých prváčikov v posledný školský deň pred prázdninami. Trpaslíčka za deťmi prišla s Dúbravskou televíziou a deti návšteve zacvičili svoju rannú rozcvičku a odvážlivci zaspievali aj sólo.  Vedenie mestskej časti, teda starosta so svojím zástupcom, prešli všetky štyri dúbravské základné školy.  Na Beňovského sa oceňovali najlepší žiaci, Pri kríži či Sokolíkovej sa lúčili s deviatakmi. Deťom zaželalo vedenie krásne prázdniny a učiteľom poďakovali za celý školský rok.                             
Foto: Lucia Marcinátová
Keď sa Račan stretne s Bystričankou v Dúbravke
Dúbravka hostila prvý Bratislavský festival seniorských súborov.  Šesť súborov sa stretlo na pódiu v Dome kultúry Dúbravka.
Záverom minulého roka vznikol nápad a júlovú sobotu 16-teho prebehla premiéra. A bola úspešná. Mestská časť Bratislava Dúbravka hostila prvý Bratislavský festival seniorských súborov. 
Do Dúbravky tak zavítali Susedy z Vrakune, Senioranka, Račan, Bystričan, Petržalčanka a aj domáci súbor Dúbravanka. 
Práve Dúbravanka a jej predstaviteľ Štefan Hamerlík stoja za zrodom celého nápadu festivalu seniorských súborov, doteraz prebiehal len krajský festival 
seniiorských súborov.  

Z amfiteátra do kulturáku
„Našiel som podporu u starostu Dúbravky a onedlho padol termín 16. júl,“ priblížil zrod Štefan Hamerlík.
Idey bratislavského festivalu sa potom zhostila Zuzana Marková, koordinátorka Rady seniorov v Dúbravke,  pomohlo oddelenie školstva a projektových činností, Dom kultúry Dúbravka, Miestna organizácia Jednoty dôchodcov Slovenska a mnohí iní, vďaka ktorým sa sála kultúrneho domu počas leta naplnila. Hľadisko naplnili aj krojovaní speváci, speváčky a pódium úprimné piesne a spevy od srdca.
Pôvodne mal byť síce festival, ktorý sa zaradil aj do podujatí Kultúrneho leta, v dúbravskom amfiteátri, nakoniec však pre daždivé počasie prebehol v kultúrnom dome.
Podujatiu to však neubralo, spievalo sa i podupkávalo do rytmu, a potom aj debatovalo pri guláši od Dúbravských dobrovoľných hasičov.  Podujatie moderovala Petra Bernasovská.
Vlastná pieseň
Dúbravanka si na festival zložila dokonca vlastnú pieseň s názvom Festivalová a ako Štefan Hamerlík prezradil, ide vôbec o prvú vlastnú pieseň skupiny Dúbravanka.  Ďalšie do budúcnosti nevylúčil. Možno ju prinesie aj pokračovanie festivalu.
Budúci rok by mala hostiť iná bratislavská mestská časť, ak sa však nenájde, Dúbravka rada dá reprízu, prisľúbil starosta Martin Zaťovič.	  
Text a foto: Lucia Marcinátová
Prekvapenie od susedov
Spoločné  prechádzky so psami, debaty, stretnutia, oslavy, pomoc i prekvapenia. Áno, aj také môžu byť susedské vzťahy.  
Vzťahy, ktoré najmä v panelákoch bývajú konfliktné. Výnimky preto potešia a dodajú nádej, že aj v bytovkách môže vzniknúť dobrá komunita. 
Presne to ukázalo prekvapenie, ktoré zorganizovali susedia pre dlhoročnú Dúbravčanku Veroniku Tehlárovú k jej krásnym 97 narodeninám.  Obyvatelia a susedia z Landauovej ulice jej neprichystali len oslavu a stretnutie v reštaurácii ku krásnemu veku, ale aj utajeného gratulanta, starostu Martina Zaťoviča. Prekvapenie oslávenkyne bolo úprimné,  ako celé toto susedské stretnutie...
(lum)
Seniori uvítali leto opekaním,  zábavou a športom
Ani kvapky dažďa neodradili seniorov Denného centra 4 od plánovanej opekačky spojenej so športovými hrami.  Napriek dopoludňajšiemu lejaku sa popoludní   ako na objednávku vyjasnilo a seniori sa tak stretli pred začiatkom prázdninového obdobia v Líščom údolí.  
Príjemne strávený čas opekaním doplnili rôzne športové hry. Keďže nešlo o súťaže, ale o zábavu, zapojili sa s radosťou takmer všetci. 
Opečené produkty, mäsové i zeleninové, sladké dobroty z domu prinesené „šikovnými kuchárkami – členkami DC 4“ boli spestrením nášho pobytu v lone prírody.                                       
Vedenie Denného centra 4
Drobné inzeráty
●  Ján Pallang - maľby, stierky, nátery. Tel.: 0905 257 454. 
● Materinský nemecký jazyk vyučujem všetky stupne, mám dlhodobé skúsenosti.  Tel.: 0903/177891.
● Ponúkam vodoinštalatérske práce. Tel.: 0904 572 977.
● Editujem preklady z ruštiny do slovenčiny – 0944747833.
● Glazúrovanie vaní za prijateľnú cenu so zárukou. Tel.: 0905983602
● Rizikové pílenie stromov v ťažko dostupných miestach. Tel. 0903 / 586 515.
● Vodoinštalácie a údržba. Ján Polák, 0905 627 321.
● Kompletne vám poupratujem. Tel.: 0911 795417.
● Pripravím vás na pracovný pohovor v anglickom jazyku. Tel: 0915 770 904.
● Od 1. 10. 2016 ODSTÚPIME zariadenu kaviareň-cukráreň na Saratovskej ul.pri Bille.Výborná lokalita. Osobné dôvody. Info 0905325404.
● Predám garáž v garážovom dome na Bagarovej 1/A. Tel.: 0903 325 566, 6436 5469.
● Učiteľka anglického jazyka doučí a pripraví na reparáty študentov a žiakov aj počas letných prázdnin. Kontakt: 0904 420 720. 
● Dám do prenájmu záhradu v Dúbravke v Tavaríkovej osade. Tel.: 0905 255 049. 
● Ponuka zamestnania – predajca pre farmárske potraviny v Dúbravke - plný úväzok/skrátený úväzok/dlhodobá brigáda. Poctivá práca pre šikovných ľudí. V prípade záujmu posielajte CV na tomas.marek@gazdovskytrh.sk
● Predám používanú veľmi zachovalú vstavanú teplovzdušnú rúru zn. Fagor s grilom, otočnýmražňom na grilovanie, samočistiacim vnútornýmn povrchom s varnou sklokeramickou plynovou doskou Fagor s ovládaním na rúre. Cena 100,- €. Bratislava, Dúbravka, tel. 0903,736316
● Z dôvodu sťahovania výhodne predám zachovalú koženú sedaciu súpravu (3+1+1) talianskej výroby (Zn. Chateau d' Ax).  Tel: 0918 688 307.
● Mladá rodina kúpi byt, resp. starší rodinný dom v Dúbravke. Prosím volajte 0904/448 086.
● Mladý pár kúpi 4-izbový byt s predzáhradkou v Dúbravke za rozumnú cenu, ideálne v pôvodnom stave. Tel.: 0944 241 743.
● Kúpim stavebný pozemok v Dúbravke (6 árov). Tel: 0948 589 481.
Do nemocnice prinášajú kus seba, 
alebo týždeň dobrovoľníkov na onkológii
Dobrovoľníci ponúkajú nápoje, knihy, rozhovory, no najmä spoločnosť a blízkosť onkologickým pacientom. Dobrovoľnícka skupina prijíma ďalších do svojho tímu.

Obyčajní ľudia rôzneho veku, povolania, záujmov, prichádzajúci za chorými na onkológiu. Len tak, bez nároku na odmenu, pre dobrý pocit. Dobrovoľnícka skupina Vŕba (DS Vŕba), pôvodne fungujúca ako neformálna skupina, sa časom zmenila na občianske združenie, ktoré sa venuje práci s dobrovoľníkmi a dobrovoľníčkami pôsobiacimi v Národnom onkologickom ústave (NOÚ) a v Onkologickom ústave sv. Alžbety (OÚSA). Jej poslaním je doplnenie medicínskej starostlivosti o laickú psychosociálnu oporu a tým pádom zmiernenie utrpenia chorých. 
Momentálne vo Vŕbe pôsobí takmer tridsať dobrovoľníkov a dobrovoľníčok, ktorí dopĺňajú činnosť zdravotníckych profesionálov. Prinášajú kus seba. Začali najprv so sprevádzaním – s navštevovaním a  rozhovormi s pacientmi na lôžkových oddeleniach. Postupne sa rozvinuli viaceré aktivity, ktoré robia čas strávený v nemocnici o niečo krajší: hranie spoločenských hier, požičiavanie kníh alebo kreatívne večery.  
DS Vŕba pôsobí tiež na chodbách pri ambulanciách, kde dobrovoľníci a dobrovoľníčky ponúkajú teplé nápoje a milým slovom vytrhnú pacientov z pochmúrnych myšlienok. Pacientov navštevujú pravidelne, raz za týždeň, vždy v určený deň. Každý deň je pochopiteľne iný a bohatý na stretnutia, úsmevy, rozhovory. Ako teda vyzerá týždeň vo Vŕbe? 

Pondelok: ráno sa dobrovoľníčka Soňa odvezie  k NOÚ, oblečie si zelenú vestu a vyráža medzi pacientov  „Je to pre mňa taký pozitívny začiatok týždňa,“ hovorí o svojej službe, pri ktorej ponúka kávu a čaj pacientom čakajúcim pred ambulanciami. Nie je to len o káve, ale o človeku, o úsmeve,  vypočutí.
Medzitým Mária ponúka teplé nápoje pre zmenu pre pacientov OÚSA zase svojím štýlom. 
Poobede prichádza do „služby“ dobrovoľník Peťo, ktorý navštevuje pacientov na izbách a ponúka im rozhovor, možnosť zahrať si karty alebo iné spoločenské hry. Pondelkové večery sú pravidelne venované tvorivým klubom, kde Pavlínka s Evkou, dve tvorivé duše, pomáhajú pacientom a pacientkam vyrobiť vždy niečo neobyčajné.

Utorok ráno patrí v OÚSA Františkovi. 81-ročný pán, plný elánu tu už pár rokov rozdáva kávu a čaj so svojím nenapodobiteľným: „Ponúkame vám kávu a čaj z lásky a keďže je z lásky, je zadarmo!“ Razom sa mení atmosféra na chodbách, pacienti sa pousmejú a berú si od Františka ponúkané nápoje.
Rovnako, hoci po svojom, mení Anka chodby NOÚ. Milým úsmevom a vypočutím pomáha pacientom vydržať únavné hodiny čakania. 
Poobede zase prechádza oddeleniami Lesana a pred sebou tlačí košík s knihami. Ponúka pacientom rôzne žánre a často sa spolu s nimi ponorí nielen do knižných, ale aj do ich osobných príbehov. Neraz narazí na oddeleniach na Miloša či Martina, ktorí po práci prichádzajú, aby pacientov sprevádzali v ich ťažkostiach, ale i radostiach. 

Ďalší deň, v stredu, všetko začína odznova len s inými tvárami. Celý týždeň sa striedajú  dobrovoľníci, ktorí dobrovoľníčky a spríjemňujú nemocničné oddelenia, či chodby svojou prítomnosťou.

Napokon v piatok poobede prichádza Lucia, ktorá patrí medzi dobrovoľníčky pri hospitalizovaných pacientoch. Navštevuje ich s možnosťou porozprávať sa a sama hovorí o tom, aká rôznorodá je pre ňu táto činnosť: „Stretávam sa s ľuďmi, ktorým sa po diagnostikovaní zákernej choroby zmenil život. Niektorí sú silnejší, iní menej. Každá návšteva v nemocnici je iná.“ 
Všetci dobrovoľníci sa vždy nechávajú viesť tam, kam chce „ísť“ chorý, a tak im ponúkajú,  čo tu najviac chýba – vypočutie, ľudskú blízkosť. Riadia sa heslom: „Ja Ťa budem sprevádzať, ale Ty mi ukáž cestu”.

Základné podmienky zapojenia do pravidelného dobrovoľníctva v DS Vŕba sú: 
• minimálny vek: 20 rokov
• dostatok voľného času – max. 3 hodiny týždenne na pravidelnej báze
• záujemca/kyňa netrpí onkologickým a iným chronickým ochorením
• účasť na celodennom školení (8.10.2016)
• záujemca/kyňa v minulosti netrpel onkologickým a iným chronickým ochorením (pri podávaní nápojov neplatí)
• záujemca/kyňa ani nikto z jeho blízkych príbuzných a známych netrpí žiadnym vážnym chronickým ochorením
• v priebehu posledných 2-3 rokov nezomrel nikto z blízkych príbuzných a známych záujemcu/kyne
V prípade záujmu môžete kontaktovať koordinátorku dobrovoľníkov na maili: koordinatorka@dsvrba.sk alebo na telefónnom čísle 0948 100 533.  
Viac informácii, či možnosť podpory nájdete na stránke www.dsvrba.sk.
Monika Mikulová
Matej Tóth chodí za tých, ktorí to potrebujú
Biela pastelka je verejná zbierka na podporu ľudí so zrakovým postihnutím organizovaná Úniou nevidiacich a slabozrakých Slovenska od roku 2002. Stala sa symbolom sveta nevidiacich. V uliciach po celom Slovensku nás budete môcť stretnúť 23. a 24. septembra.
Biela pastelka 2016 spojí chôdzu ako športovú disciplínu a chôdzu nevi-
diacich s bielou palicou.
Ambasádorom tohto ročníka sa totiž stal Matej Tóth, majster sveta v chôdzi olympijský víťaz z Ria a reprezentant SR v ľahkej atletike. Vyvrcholením bude pokus o zápis do Slovenskej knihy rekordov, a to zapojením sa čo najväčšieho počtu ľudí do chôdze s týmto symbolom nevidiacich na trati dlhej rovných 15 metrov. Presne toľko, koľko rokov oslavuje jubilujúca Biela pastelka. Túto skúšku svojej odvahy môžete 23.9. od 10:00 do 17:00 podstúpiť aj v OC Eurovea. Navyše, počas celého dňa budete môcť využiť bezplatné preventívne vyšetrenie očného pozadia či odovzdať staré nepoužívané okuliare. Bohatým programom vás aj tento rok bude sprevádzať speváčka a moderátorka Kristína Prekopová.
Bielu pastelku môžete podporiť už dnes aj vy, a to do 31. 12. na účet verejnej zbierky SK11 3100 0000 0040 3001 6204, SMS v hodnote 2 € na číslo 820 alebo on-line cez www.bielapastelka.sk. 
(red)
Výnos verejnej zbierky bude použitý na:
● podporu aktivít, ktoré zrakovo postihnutým ľuďom pomáhajú začleniť sa do bežného života,
● špeciálne rehabilitačné programy zamerané na výcvik samostatnej chôdze s bielou palicou, kurzy Braillovho písma, práce s rôznymi kompenzačnými pomôckami, sebaobsluhy a pod.,
● oboznamovanie verejnosti s možnosťami riešenia problémov nevidiacich a slabozrakých ľudí.
Kokosový cukor je marketingová bublina
Jeho meno je každému, kto sa aspoň trochu zaujíma o zdravú stravu, veľmi dobre známe. Reč je o Igorovi Bukovskom, ktorý mal pred letom prednášku v Dome kultúry Dúbravka. Odborník na zdravú výživu, člen viacerých zahraničných dietetických organizácií, ktorý spolupracuje s niekoľkými vládnymi a univerzitnými inštitúciami a problematike zdravej stravy sa venuje viac než dvadsaťpäť rokov. V rámci stretnutia odovzdal množstvo skúseností a poznatkov. Na debate nechýbali rôzne otázky, podnety na diskusiu.
Už počas štúdia na vysokej škole ste sa začali zaoberať otázkou zdravej výživy. Čo vás k tomu viedlo?
V šiestom ročníku sme mali v rámci štátnicovej prípravy na internú medicínu prednášku o význame vlákniny a nejako to zapadlo do môjho všeobecného záujmu. Všetci moji spolužiaci vedeli, na čo sa chcú špecializovať, len ja som stále nevedel, a zrazu sa zjavila téma výživy a mne sa to začalo celé kryštalizovať a stala sa z toho moja práca, čo je veľmi príjemné. 

Do akej miery podľa vás ovplyvňuje strava zdravie človeka?
Pri vzniku chronických degeneratívnych ochorení strava predstavuje podiel, ktorý sa v percentuálnom vyjadrení pohybuje od 40 až do 80 percent. Pri cukrovke, kardiovaskulárnych ochoreniach a niektorých onkologických ochoreniach je to veľmi veľa. Pozitívne však je, že je to je taký faktor, ktorý máme vo svojej moci a môžeme ho naším vedomým a pozitívnym konaním ovplyvniť. To ma na tom fascinuje.
 
Veríte tomu, že napríklad diabetes sa dá stravou vyliečiť?
Pri cukrovke 1. typu vieme pacientom pomôcť stravou, aby nemuseli byť dávky inzulínu vysoké, ale 95 percent cukrovkárov v našej krajine tvoria diabetici 2. typu. Tá sa väčšinou spája s obezitou, ak nie priamo, tak s obezitou viscerálnou alebo s obezitou pankreasu, pretože dnes vieme, že aj štíhly človek so stukovateným pankreasom môže mať cukrovku.
 
Spomínali ste, že na vyliečenie cukrovky 2. typu stačí schudnúť gram tuku z pankreasu. Ako človek zistí, že sa mu to podarilo?
Najprv začne chudnúť, zmenší sa mu obvod pása a jedného dňa mu jeho lieky na cukrovku budú spôsobovať hypoglykémiu, takže následne mu lekár znižuje dávky liekov. Klinické štúdie ukazujú, že ak ľudia idú touto cestou, je to otázka doslova pár týždňov, mesiacov, možno pol roka a oni tie lieky môžu postupne vysadiť. Tieto štúdie ďalej ukazujú, že to platí aj u ľudí, ktorí trpia cukrovkou už viac než 10 rokov. To už sú pre nás prevratné informácie, pretože to znamená, že je to choroba, ktorá sa dá vyliečiť. 

Dnes je trend za všetkými chorobami hľadať psychiku. Čo si o tom myslíte?
Ja asi ako jeden z mála autorov u nás dávam nadváhu a obezitu jednoznačne do súvisu s emóciami a využívam psychoterapeutické postupy aj vo svojej knihe Plán B. Rozhodne sa však nepodpíšem pod tvrdenie, že „všetky choroby sú začínajú v  hlave“. 

Aké robíme najčastejšie chyby v stravovaní?
Prvá: Veľa tuku, cukru, veľa soli, málo vlákniny, ovocia, zeleniny a celozrnných potravín. Druhá:  rezignácia = budem jesť, iba čo mi chutí a budem toho jesť veľa.  Tretia: neurotické zaobchádzanie s potravou, tabuľkami , informáciami a vytváranie nového náboženstva z jedla a stravovania.

Ako by sme sa mali zdravo stravovať, aby sme nemuseli celý deň rozmýšľať nad tým, čo zjeme?
Nájdite si dobrý spoľahlivý zdroj informácií, ktorý vám pomôže vybudovať si nejaký model stravovania, ktorý vám vyhovuje a  prospieva vášmu tráveniu, vašej mentálnej výkonnosti a vášmu zdraviu. Keď ho nájdete, tak sa ho držte. Žijeme v ilúzií, že čím viac informácií máme, tým sa  lepšie rozhodujeme a máme tendenciu zhromažďovať ďalšie a ďalšie poznatky. To môžete nechať na mňa a na iných kolegov-lekárov, to je naša práca, my to študujeme a zapájame do nejakej existujúcej mozaiky môjho nášho poznania. Človek, ktorý sa tým neustále zaťažuje alebo preberá názory rôznych samoukov, blogerov a „predavačov internetovej pravdy“, sa zbytočne neurotizuje a nepomáha to ani jeho zdraviu. 

Aké oleje by sme mali používať?
Vždy, keď máte možnosť, uprednostnite tekuté panenské rastlinné oleje. Olivový, slnečnicový, repkový, tekvicový, ľanový, konopný. Keď to vyžaduje situácia alebo recept, môžete použiť kvalitné nízkotučné margaríny, orechové maslá, arašidové či mandľové alebo použite biomaslo. 

Čo hovoríte na kokosový a brezový cukor? 
Kokosový cukor je absolútny výmysel a marketingová bublina. Brezový cukor je produkt, ktorý vo mne vyvoláva niekoľko otáznikov, a síce, kde sa ho zrazu toľko berie a prečo zrazu ten xylitol nebude vadiť ľuďom, keďže to je alkoholový cukor a vieme, že alkoholové cukry pri určitej konzumácii môžu vyvolávať hnačky. 

Existuje pre vás nejaká super potravina?
Existuje veľa výborných zdraviu prospešných potravín ale nezakladám si svoj jedálny lístok ani svoju prácu na jednej „zázračnej“ potravine. 

Čo si myslíte o pribúdajúcom množstve alergií a potravinových intolerancií?
Presne tejto téme sa venujem v našej najnovšej knihe Sendviče na zdravie. Súhlasím s názorom ľudí, ktorí sú oveľa múdrejší ako ja, že k faktorom spúšťajúcim alergie patrí: jednotvárna strava, veľké množstvo potravín, ktoré narúšajú črevnú mikroflóru, čiže hlavne živočíšne bielkoviny, pridaný cukor, biela múka, deficit vlákniny, ktorý taktiež narúša črevnú mikroflóru, stres.  Podľa môjho názoru tiež časté jedenie, pretože dnešná móda jesť každé 2-3 hodiny malé porcie, je v rozpore s fyziológiou ľudského tráviaceho a imunitného systému. Škodí nám aj konzumácia potravín, ktoré trávia veľa času v  továrni, s množstvom primiešaných farbív, aditív, aróm,  a samozrejme, nám v zmysle alergií a autoimunitných ochorení škodí aj častá antibiotická liečba. Dnes nám dorastá generácia mladých ľudí, ktorí v detstve konzumovali antibiotiká pomaly ako lentilky. 

Zhrešíte niekedy v strave? 
Veľmi často, ja po každom jedle musím mať niečo sladké, kúsok čokolády, samozrejme horkej, ale nie nad 70%, taká mi už veľmi nechutí ale predsa. Veci, ktoré považujem za škodlivé pre ľudské zdravie, naozaj už dlhé roky nekonzumujem, nepotrebujem konzumovať rôzne salámy, párky, klobásy, keksy, dobošky a podobne. Môj problém je čokoláda a spánkový deficit.

Čo by ste odkázali našim čitateľom?
„Nech sa tam vonku deje čokoľvek, vaše telo, srdce a duša sa nemusia s veľkým potešením váľať v blate.“
Zuzana Morávková
Keď stromom vdýchnu druhý život
Na ihrisku pri Horanskej studni sa zjavila princezná Dúbravka.  Rezbári oživili staré stromy aj priestranstvo starej Dúbravky.
Prestarnuté a vyschnuté dreviny v mestských parkoch neraz predstavujú nebezpečenstvo pre ich návštevníkov. Kritické stromy sú preto pravidelne sledované odborníkmi a keď riziko pádu stromu či konára prevýši únosnú hranicu, k slovu prichádzajú pilčíci. Neraz sa však stáva, že časti stromu je možné využiť nielen ako palivo do krbu, ale aj ako hodnotný rezbársky materiál.
Práve za týmto účelom začala neformálna spolupráca Oddelenia životného prostredia miestneho úradu s Oddelením školstva, kultúry a projektových činností a Dúbravským ateliérom v podobných prípadoch. Napríklad deti v dúbravskom Letnom tábore umeleckých remesiel  tak používajú pri tvorivej práci aj materiál z dúbravských parkov.
„Neraz ide o zaujímavé a vzácne dreviny, ku ktorým sa bežne človek nedostane,“ hovorí vedúci Dúbravského ateliéru Ľubo Navrátil a dodáva, že bežný je topoľ, breza či borovica, ale častý je aj javor, lipa, hloh, akácia, dokonca v starých záhradách sa nájdu stromovité porasty ruží, bazy či jaseňa. A každá z 
týchto drevín je vhodná na umeleckú rezbu, výrobu šperkov, detských hračiek či fujár.
Takto vznikla aj myšlienka zachovať kmeň starej akácie, ktorá svojimi statnými desaťmetrovými konármi už ohrozovala návštevníkov parku a priľahlého detského ihriska pri Horanskej studni.

Princezná Dúbravka
„Prvotná myšlienka začala dostávať presnejšie obrysy, keď sme sa spojili s rodákom zo starej Dúbravky sochárom Michalom Fratričom, ktorý bol ochotný participovať na projekte,“ hovorí s úsmevom Štefan Maceják, dobrovoľník a vedúci Oddelenia školstva a projektových činností miestneho úradu.
Neformálna trojčlenná skupina si ako ideové východisko zvolila povesť o princeznej Dúbravke a historický fakt, že pri Horanskej studni bol kedysi rybník, kde sa dúbravské deti kúpavali.
Motív vody mali pripomínať vlny vlasov a smutná snová tvár dievčiny príbeh, podľa ktorého tu bola zajatá chorvátska princezná Dúbravka, ktorá utekala pred Turkami. A príznačné bolo aj to, že dutý strom je súčasťou ďalšej povesti o vzniku názvu Dúbravky.
Osie hniezdo
Autor diela Michal Fratrič je mimoriadne skromný a málovravný, no zdá sa, že s výsledkom svojej práce je spokojný. „Stará akácia bola plná prekvapení,“ prezradil o strome. Našiel v nej osie hniezdo aj korene brečtana vrastené hlboko do dutého pňa.
„Bútľavinu som napokon musel zaliať špeciálnym betónom a dubovú tvár Dúbravky doň osadiť pomocou závitnice. Ale najväčšie obavy som mal z toho, ako sochu prijmú Dúbravčania. Miesto má totiž svojho genia loci, ktorého plastika mala nejako reflektovať. Prvé odozvy sú pozitívne, Dúbravčania oceňujú, že starý strom dostal druhú šancu v tejto podobe.“ 		
(luna)
Tradičné remeslá počas hodov
Pre veľký záujem o umelecko-remeselné dielne počas letného tábora ÚLET sa vedenie mestskej časti a Dúbravský ateliér rozhodli počas hodovej soboty zorganizovať v Komunitnom centre workshop pre všetky vekové kategórie a pre rodiny s deťmi. Odborné lektorky budú učiť košíkárstvo, drôtovanie, výrobu šperkov a náramkov. Súčasne sa bude konať rezbársky dvor (ukážka klasickej drevorezby a rezby motorovou pílou). Celodenné podujatie sa bude konať v sobotu 24. septembra od 10.00 do 18.00 hod. v Komunitnom centre na Bazovského 6. 
(elen)
Dobre reprezentovali                                                        
Bratislavský samosprávny kraj uskutočnil už 6. ročník Župnej olympiády seniorov 2016. Olympiáda, ktorej sa zúčastnila aj naša mestská časť, ako aj ďalších 15 družstiev (z toho dve zahraničné), sa konala 23. augusta v zariadení Domov sociálnych služieb pre deti a rehabilitačného strediska ROSA. Vstupenkou pre každé družstvo bol vlastnoručne upečený domáci koláč. Dúbravka dodala  dva chutné koláče, ktoré 
upiekli Ľ. Kišová s A. Štefanovská. Päťčlenné družstvá súťažili v 7 disciplínach. Putovný pohár po tuhom boji získalo družstvo z Maďarska Levél Község Nyugdíjas Egyesület. Ďalšie poradie organizátori nevyhlásili. Nestratilo sa ani naše družstvo (Ľ. Kišová. B. Kociánová. M. Kusalíková, J. Petrovský a Fr. Švába), ktoré bolo najlepšie v disciplíne prvá pomoc a tretie v štafetovej chôdzi. Navyše Švába bol najlepším jednotlivcom v hode loptičkou na cieľ. Vedúcou nášho družstva bola V. Babitzová.                                                                                                               (pet)              
Žiaci zbierali vedomosti v Prahe, učitelia vo Viedni
Elektrotechnická škola, familiárne nazývaná aj Adlerka, vypracovala projekt Vycestujme za novými vedomosťami a zručnosťami za hranice Slovenska.
Stredná priemyselná škola elektrotechnická na ulici Karola Adlera sa v uplynulom školskom roku zapojila do programu  Erasmus+ KA102 - mobilita jednotlivcov     v spolupráci  s Národnou agentúrou SAAIC. 
„Vypracovali sme projekt s názvom Vycestujme za novými vedomosťami a zručnosťami za hranice Slovenska, na základe ktorého sa 20 žiakov a sedem pedagógov školy zúčastnilo odbornej stáže na partnerských školách - VOŠ a SŠ slaboproudové elektrotechniky Praha a Berufsschule für Elektrotechnik und Mechatronik Viedeň,“ hovorí zástupkyňa Strednej priemyselnej školy elektrotechnickej Eva Vicenová. „Príprava a realizácia projektu boli financované z prostriedkov EÚ.“
Prišlo aj na pamiatky a divadlo
Školský projekt sa orientoval na získavanie medzinárodných skúseností vo výchovno-vzdelávacej činnosti a zlepšenie IKT zručností žiakov a učiteľov školy.
Stáž žiakov sa zamerala na oblasť telekomunikačnej techniky, osvetľovacej techniky a multimediálnej tvorby a realizovala sa v dvoch turnusoch na partnerskej škole VOŠ a SŠSE v Prahe. Vo voľnom čase si žiaci obzreli Prahu, pamiatky, navštívili technické múzeum, Kráľovstvo železníc i divadelné predstavenie.
Zahraničná odborná stáž umožnila žiakom okrem nových odborných vedomostí a praktických zručností spoznať iný vzdelávací systém, adaptovať sa v odlišných pracovných a kultúrnych podmienkach. Každý turnus sprevádzal pedagogický dozor.
Systém duálneho vzdelávania 
„V rámci druhej aktivity projektu sme vyslali na hospitačnú činnosť na zahraničné partnerské školy učiteľov odborných predmetov,“ približuje Vicenová. 
Na SŠSE a VOŠ Praha si dvaja učitelia zvyšovali odborné kompetencie a praktické zručnosti v oblasti multimediálnej tvorby a stereoskopickej projekcie a jeden učiteľ v oblasti praktického výcviku. Na Berufsschule für Elektrotechnik und Mechatronik vo Viedni sa oboznámili štyria učitelia s praktickou a teoretickou výučbou elektrotechnických, strojárenských a informatických predmetov vyučovaných v systéme duálneho vzdelávania. Elektrotechnická škola si s viedenskou školou dohodla aj ďalšiu spoluprácu pri hospitačnej činnosti učiteľov.
 „V  stratégii rozvoja školy je dlhodobé rozvíjanie medzinárodnej spolupráce medzi vzdelávacími inštitúciami, čo umožňuje rozvíjať globálne myslenie,  interkultúrne porozumenie a vytvárať predpoklady pre úspešnú prípravu  mladej generácie pre domáci i európsky trh práce,“ dodala Vicenová.
Celý projekt prispel k posilneniu medzinárodnej spolupráce partnerov a ku vzniku návrhov na ďalšiu spoluprácu, či už v rámci programu Erasmus+ alebo bilaterálnych vzťahov.
(red, sps)                                                           

Nové koterce na Poliankach z amerického fondu
Sedem firemných dobrovoľníkov pripravovalo podmienky na nové príbytky pre psíky bez domova.
Koncom júna sa v psom útulku na Poliankach stretlo sedem statočných dobrovoľníkov, ktorí opusteným psíkom priniesli pomoc v podobe financií a dobrovoľníckej práce na dostavbu posledných kotercov. 
Zaslúžila sa o to starostlivá psíčkárka Zuzana Kúkelová, ktorá ako zamestnanec spoločnosti Johnson Controls International so sídlom v Bratislave, podala návrh na budovanie psích kotercov ako komunitný projekt v rámci korporátnej iniciatívy Blue Sky. Tento projekt bol vybraný spomedzi viacerých komunitných projektov z celosvetových pobočiek spoločnosti priamo americkou centrálou Johnson Controls v Milwaukee, USA. 
Na podnet bratislavského nákupného oddelenia bolo do kotercov v dúbravskom útulku preinvestovaných 1000 USD, za ktoré bol zaobstaraný stavebný materiál a služby stavebnej firmy.
 
Hrable, motyky do ruky
Spolu s finančným príspevkom priniesli členovia nákupného oddelenia Johnson Controls International aj vysoké pracovné nasadenie a pre psíkov spoločnosť a pohladkanie.
V dámskej prevahe si tento tím vykasal rukávy, nasadil rukavice a odhodlane sa pustil do boja s burinou a pichľavým malinčím, ktoré stáli v ceste novým príbytkom pre psíkov bez domova. Dobrovoľníci vyzbrojení motykami, hrabľami, krovinovými nožnicami, ba aj krompáčom sa nezľakli ani tej najodolnejšej buriny a táto nehostinná džungľa sa po fúrikoch postupne presúvala na útulkové bio hnojisko.
 Po pár hodinách usilovnej práce bolo toto miesto pripravené na príchod stavebnej firmy a dobudovanie posledných kotercov v areáli útulku Slobody zvierat. 

Po práci venčenie
Dobrovoľníci si za odmenu nechali od malinčia dorezané ruky, nohy liečiť vďačnými psími pohľadmi a vrtiacimi chvostami obyvateľov útulku. Aj po vykonanej práci si ešte našli energiu a najmä chuť vyvenčiť zopár miestnych psíkov a pre veľký úspech na otočku zobrali aj druhé kolo chlpáčov. 
Vďaka skvelému nápadu, odhodlaniu niekoľkých dobrodincov a sponzorskému programu tak naši dúbravskí opustení maznáčikovia majú kde čakať na svojich nových pánov či rodiny.	           
 Júlia Poláčková

Šport deti baví, ak sa vytvoria podmienky a tréningy
sú motivačné, hovorí tréner majstrov Slovenska

Začínali s krúžkom na jeden základnej škole v Dúbravke v roku 2012, uplynulý školský rok už trénovali na troch dúbravských školách a od septembra pribudne ďalšia. V júni si mladší chlapci odniesli titul Majster Slovenska. Športová škola Galaktikos, ktorá v Dúbravke a aj susednej Devínskej trénuje florbal.  Jej zakladateľa a predsedu klubu MARIÁNA POLÁKA zlákal florbal svojou dostupnosťou. Porozprával nám, že jeho cieľom je ponúknuť florbal čo najviac deťom.
Florbal je kolektívny šport. Koľko hráčov ho hrá?
Záleží od vekovej kategórie, u tých najmenších sa ligové zápasy hrajú v telocvični 20  x 10 metrov. Hrá sa počtom tri plus jedna, čiže traja hráči a jeden brankár.
Aká je výstroj florbalistu?
Výstroj je veľmi jednoduchá na rozdiel od hokejistu. Hráč potrebuje florbalovú hokejku, takzvanú florbalku, je to plastová hokejka menších rozmerov. Výška florbalky sa uvádza po pupok, maximálne päť centimetrov nad pupok a potom bežné oblečenie do telocvične – tenisky, tričko.
A čo helma?
Hráč nepotrebuje helmu. Brankár potrebuje brankársku výstroj, kde je aj helma, brankárska vesta, nohavice, chrániče na kolená, rukavice. Bránky sú podobné hokejovým bránkam, sú to špeciálne florbalové bránky, pri menších deťoch sa používajú znižovače na bránku.
Na ktorých školách v Dúbravke trénujete florbal?
Fungujeme na Základných školách Pri kríži, Nejedlého a od septembra chceme aj na Základnej škole Sokolíkova, ktorá prejavila záujem. Pôsobíme aj na Súkromnej základnej škole Harmónia na Batkovej a na Základnej škole Pavla Horova v Devínskej Novej Vsi .
Ako dlho funguje Galaktikos v Dúbravke a aká bola jeho cesta?
Začínali sme v školskom  roku 2012/2013 na Súkromnej základnej škole Harmónia ako krúžok, fungovali sme tak  asi tri roky. Zúčastnili sme sa hneď zápasov aj súťaží, aby to bolo pre deti motivačné. Na konci minulého školského roku sme oslovili aj ďalšie základné školy v Dúbravke - Nejedlého a Pri kríži a tento rok sme začali pod novým názvom florbalový klub Športová škola Galaktikos. Od najbližšieho školského roku rozšírime tréningy aj na Základnú školu Sokolíkova.
Tréningy na školách prebiehajú v rámci družiny?
Je to v rámci družiny, my si tam dieťa vyzdvihneme. Rodičia nemusia dieťa nikam vodiť, my si ho vyzdvihneme u pani družinárky. 
Kto sa k vám a kedy môže pridať? Koľko detí máte v klube?
Približne 70 detí.  Vezmeme všetky deti, dôležité, aby dieťa malo aké-také športové návyky a záujem o šport. Nábory budú prebiehať počas septembraoktóbra a potom kontinuálne počas celého školského roku. Na našej stránke galaktikos.sk je elektronická prihláška,  kde sa dá vybrať, na ktorej škole bude dieťa trénovať. 
Od koľkých rokov deti začínajú?
Najmladšie deti sú mladšia prípravka, tento školský rok to boli ročníky narodené v rokoch 2007 a 2008, no trénovali s nami aj ročníky 2009, čiže prváci. Koncom sezóny aj ročníky 2010, čiže škôlkari.
Majú záujem o florbal aj dievčatá?
Prevažne chlapci, no ako aj v iných športoch, aj my máme zopár dievčat, družstvá sú potom miešané.
Na vašej stráne hovoríte o rozdelení, akýchsi modeloch tréningov. Platí stále rozdelenie Galaktikos basic, advanced, profi pre koho sú?
Všetky modely sú pre všetkých hráčov. Modely sa líšia najmä frekvenciou tréningov týždenne, basic je hlavne pre najmladšie deti, je to jeden tréning týždenne. Prišli sme na to, že to je pre prvákov či druhákov taká primeraná intenzita, aby dieťa malo stále k športu vzťah.  Model advanced je pre dieťa, ktoré má väčší záujem o šport, trénuje sa dvakrát do týždňa. Model profi k tomu sa pridávajú ligové súťaže, ktoré sa hrajú cez víkend. Dieťa sa sem vyberá a dostáva sa na súpisku družstva pod záštitou Slovenského zväzu florbalu.
Koľko máte tých profi u vás?
Posledný školský rok sme mali dve súťažné kategórie  pod hlavičkou Slovenského zväzu florbalu, mladšiu a staršiu prípravku, v oboch kategóriách bolo na súpiske po 15 detí. Dievča tam zatiaľ nemáme. Na budúci rok otvárame kategóriu aj mladších žiakov, keď sa nájde šikovné dievča môže sa to zmeniť.
Čo vás zlákalo na florbale?
Pôvodne som futbalový tréner. Našiel som v tých športoch paralelu. Je to kolektívny šport, hrával som rekreačne hokejbal a hokej, takže mi to bolo blízke. 
Zlákala ma dostupnosť športu a možnosť zabezpečiť  tento šport v poobedňajších hodinách. Je to atraktívny šport a cenovo prístupný, hodí sa do telocvične.
Vy sám tiež hrávate?
Áno, naším cieľom je vytvoriť aj rodičovskú komunitu, podarila sa nám nadviazať spolupráca so Záhorskou Bystricou, kde už fungujú dlhšie na tejto báze. Stretáva sa tu dvadsať rodičov, konfrontujeme si sily. Je to výborná príležitosť aj pre rodičov, mnohí zistia, že to nie je až také jednoduché. Zažijú si to aj na vlastnej koži, nie len z tribúny, keď sledujú dieťa.
Ako prebiehajú zápasy?
Každé ligové družstvo organizuje svoje ligové zápasy doma vo svojej hale, telocvični.
Organizovali ste už zápasy?
Áno, v Devínskej Novej Vsi na učilišti Jána Jonáša sme organizovali ligové zápasy pre mladších a aj starších po dva víkendy.  
Je to turnajový spôsob, prídu tri či štyri družstvá, odohrá sa celý turnaj,  čiže každý s každým.
Uspeli ste s mladšou prípravkou, stali sa majstrami Slovenska. Máte aj vyššie ambície?
Uspeli sme s najmladšou kategóriou, čiže mladšou prípravkou ročníkmi 2007 a 2008. V tejto kategórii je výnimka, že každé družstvo, ktoré sa zúčastní ligy v sezóne, sa môže zúčastniť majstrovstiev Slovenska, to je rozdiel, lebo starší sa už musia kvalifikovať, čo sa nám, bohužiaľ, nepodarilo. S mladšími sme vedeli, že máme svoju kvalitu, vyhrali sme všetkých osem ligových turnajov a chceli sme sa konfrontovať aj s inými florbalovými družstvami. 
Organizátorom bolo mesto Košice, florbalový klub Florko Košice. Majstrovstiev sa zúčastnilo 12 družstiev z celého Slovenska. Boli sme vylosovaní do dvoch skupín po šesť tímov, hralo sa každý  s každým, bol to dvojdňový víkendový turnaj. Vyhrali sme všetky zápasy v skupine, potom semifinále so Skalicou 8:6 a vo finále sme zdolali Dolný Kubín, naozaj kvalitné družstvo, ktoré nás zaskočilo, prehrávali sme po prvej tretine 4:0.
Florbal a  Galaktikos 
Florbal alebo floorbal (angl. floorball) je kolektívny halový šport podobný pozemnému hokeju. Rozmery ihriska sú 40 × 20 m, na hracej ploche môže byť z každého tímu počas zápasu päť hráčov v poli a jeden brankár.  
● Hrá sa v troch tretinách.
● Cieľom hry je dopraviť loptičku do súperovej bránky. Je to dostupný šport, nie je potrebná žiadny nákladný výstroj. 
● Florbal je stále populárnejší, výzvou je získať uznanie Me-
dzinárodným olympijským výborom a dostať olympijský štatút pre florbal.

Športová škola Galaktikos
● forbalový klub mládeže v Dúbravke funguje od roku 2012, v klube je okolo 70 detí od 6 do 12 rokov, ktoré sú rozdelené podľa vekových vekových a úrovňových kritérií.  
● V klube je 5 trénerov, nadšenci, všetci, ktorí majú záujem o spoluprácu a prácu s deťmi sú vítaní.
● Tieto prázdniny prvýkrát organizovali aj letný týždňový kemp v spolupráci s DNV šport. Zúčastnilo sa ho 16 dúbravských detí. 
● Galaktikos je už tretím rokom členom Slovenského zväzu florbalu (SZFB), 3 súťažné kategórie, mladšia a staršia prípravka (2006-2010) a mladší žiaci (2004-2005).
● Trénuje sa priamo na základných školách v Dúbravke.
www.sportovaskola.sk www.galaktikos.sk

Deň otvorených dverí v Náruči SENIOR&JUNIOR na Fedákovej 5

Ak vás zaujíma, ako vyzerajú priestory Centra sociálnych služieb Náruč SENIOR&JUNIOR, ako si tu žijú odkázaní seniori, príďte 20. septembra 2016 od 14,00 na návštevu.
Pozývame vás na Deň otvorených dverí. Ponúkneme Vás chutným gulášom, poskytneme všetky dôležité informácie o umiestnení seniora i o možnosti zapojenia dúbravskej verejnosti do diania v našom zariadení. Predstavíme aj našich úžasných dobrovoľníkov.
Septembrový koncert
Hudobná skupina Progres
hosťom večera bude spevák Jozef Opatovský a hudobná skupina Brodeo.
29. september  Dom Kultúry Zrkadlový Háj 
Vstupné: 10 EUR               
Viac info 0949 150 500 
AB Kvíz
Pravidelné kvízovanie v AB Restaurant, M. Sch.Trnavského
12. september od 19:00
kvízovanie bude prebiehať každý mesiac.
Štvorčlenné družstvá sa môžu hlásiť na 
macejak@dubravka.sk
Dúbravčania súťažili vo varení gulášu, predviedli sa aj spevom
Spojiť varenie gulášu s kultúrou, s predstavovaním regiónov, organizácií a mestských častí, atrakcie pre deti a stretnutia. Taký bol zámer organizátorov prvého ročníka takzvaného Bory Guláš Cupu. 

Ako už názov Bory Guláš Cup napovedá, víkendové júlové podujatie prebiehalo v Boroch neďaleko Dúbravky. Mestská časť sa preto zapojila hneď dvoma gulášovými tímami a na veľkom pódiu sa predstavili súbory starších aj mladších.  Zámer organizátorov, síce nezrušil, no značne upravil dážď. Kultúrne vystúpenia prebiehali na pódiu vo vnútri, gulášové tímy sa rozložili pod stanmi vonku na parkovisku. 
Tím miestneho úradu v zložení Ľubo Navrátil, správca Dúbravského múzea, Štefan Maceják z oddelenia školstva a projektových činností a Jozef Kraľovič, vedúci organizačného oddelenia gulášovú súťaž síce nevyhral, no ako hodnotil správca múzea: „Hoci sme zmokli a zamrzli, zábava to bola celkom dobrá.“
V súťaži sa darilo druhému dúbravskému tímu, družstvo dúbravských hasičov s tradičným gulášom skončilo na druhom mieste.  Víťazom sa stali Pruskí vojaci z Lamača. 
Okrem gulášového umenia, predviedla Dúbravka aj niečo z kultúry. Vystúpil súbor Denného centra 1, Spevácky súbor Matice Slovenskej, Dúbravanka a za mladšiu generáciu Škola Breaku - a detský tanečný súbor La Portella.  		
(lum)
Macko vítal prázdniny v záhrade, žehlilo sa, lovilo, tvorilo
Rodinné centrum Macko spestruje leto deťom programami v Macko záhrade. Program v priestoroch centra sa začína od septembra. 

Hoci návštevníci Rodinného centra Macko nechodia ešte do školy a často ani do škôlky, symbolicky vítali prázdniny piknikom. Macko záhrada na Sekurisovej sa zaplnila dekami, dobrotami a samozrejme aktivitami  pre najmenších. 
Starosta Martin Zaťovič odštartoval sobotné doobedie za trúbením z tunajšieho dreveného vláčika a potom sa už mohlo začať. Priraďovali sa farby, skladali zvieratká, žehlilo sa, vešala bielizeň, krájala zelenina, tvorilo z gumičiek a aj lovilo v „mori slizkých guličiek“.  
Záhrada sa totiž podobne ako na iných predletných a letných aktivitách zaplnila aktivitami v duchu Monte. 
Slizké guľôčky, v ktorých deti lovili rybky či iné morské príšery vytvorili dobrovoľníčky z Macka z guľôčok pre sadenie kvetov.  Keď sa namočia zmäknú, vytvoria zvláštnu „hmotu“ a s drobnými pomôckami vedia deti tvorivo zabaviť.  Pre zábavu vraj takto vydržia asi mesiac.
Podobne úspešná medzi deťmi je aj domáca dobre tvarovateľná plastelína, v ktorej sa obtláčali stopy zvieratiek, gombíky alebo vďaka nastrihaným slamkám z nej vznikali rôzne zvieracie a iné príšery. Učenie sa hrou a Monteherničky mali úspech. Plač bol počuť, najmä keď sa malo ísť domov.	
 (lum)
Dúbravka má čím zaujať, potvrdila to aj poznávacia exkurzia
Kostoly, kaplnka, múzeum aj kaverna. Miestny odbor Matice slovenskej zorganizoval počas leta poznávaciu exkurziu Dúbravkou.

Vlani letná poznávacia exkurzia po pamätihodnostiach Dúbravky zaujala natoľko, že sa Miestny odbor Matice slovenskej v Dúbravke rozhodol v tomto roku pokračovať. Začiatkom júla zorganizoval preto poznávačku po dúbravských miestach známych aj neznámych.  Prišlo asi tridsať záujemcov. Poznávanie sa začalo pri Kostole Ducha Svätého.
O plynulý priebeh spoznávacieho putovania sa postaral Miestny odbor Matice slovenskej a prizvaní lektori. Zapojil sa  Dúbravčan Marián Lučenič, ktorý veľmi dobre ovláda históriu a súčasnosť najmä našich rímskokatolíckych farností. 
Po návšteve kostolov Ducha Svätého a Kozmu a Damiána sa putovalo aj do Kaplnky Panny Márie Ružencovej, kde krásnu atmosféru kaplnky ešte viac pozdvihol Janko Ružovič spevom piesne Otče náš.
Neodmysliteľnou súčasťou spoznávania bolo i Dúbravské múzeum, v ktorom erudovaným výkladom zaujal správca múzea Ľubo Navrátil. 
Potom sa vyšliapalo do lesov ku kaverne z prvej svetovej vojny, ktorou sprevádzal člen Občianskeho združenia Bunkre Lukáš Vladovič. 
Prínosom tejto letnej exkurzie, z ktorej sa stáva už pomaly tradícia je, že Dúbravku prichádzajú spoznávať aj obyvatelia iných častí mesta.     
(ks)
Amfiteáter ožil hudbou, tancom, dobrou náladou
Pohodová atmosféra, gitara, spev a aj kvapky dažďa. Ani tie však neprekazili úvodný júlový koncert kultúrneho leta v Dúbravke. Allan Mikušek zaspieval známejšie i menej známe piesne, hľadisko sa zaplnilo dáždnikmi aj poslucháčmi v pršiplášťoch. Príjemný letný koncert v amfiteátri.
Ďalšie podujatie dúbravského kultúrneho leta bolo verné svojmu názvu. Hudba letného podvečera ozaj zaplnila amfiteáter na Valachovej, a to nielen tónmi a spevom, ale aj príjemnou atmosférou. Najskôr zahrala kapela Black Horse rôzne country a folkové hity, po nej prišlo na rad Charlie´s duo.
Podujatie spojilo nielen rôzne hudobné štýly, ale aj generácie, Dúbravčanov. Plánovaný operetný večer sa musel pre dážď zrušiť, má však prebehnúť v náhradnom termíne pod strechou kultúrneho domu.
Najviac poslucháčov prišlo na augustový koncert Petra Lipu. Počas kultúrneho leta hrával zvyčajne na Hlavnom námestí, tento rok vymenil centrum mesta za Dúbravku. Spevák, hudobník, organizátor hudobných podujatí, jednoducho fenomén na kultúrnom a najmä džezovom nebi  Peter Lipa priznal, že  v dúbravskom amfiteátri bol prvýkrát, no cítil sa na pódiu ako doma. 
(lum)

Stretnutia, zamyslenia, aj spev pri dvojkríži
Dúbravčania sa pristavili pri dvojkríži. Krátkym programom si pripomenuli príchod sv. Cyrila a Metoda.

Jedinečná chvíľa, keď slnko ešte nezapadlo, no vytvára krásne farby, tiene, odrazy, atmosféru. Presne to dopĺňalo stretnutie Dúbravčanov pri dvojkríži. 
Už tretí rok prišli počas sviatku 5. júla pripomenúť si príchod sv. Cyrila a Metoda na naše územie a aj postavenie samotného dvojkríža v Dúbravke. Tento rok podujatiu pomohlo posunutie k večerným hodinám, stretnutie tak nesprevádzali horúčavy ako vlani, ale piesne, verše, povzbudivé slová duchovných a aj slová na zamyslenie. 
Spomienkové podujatie organizuje Miestny odbor Matice slovenskej, jeho súbor zaspieval Nitra milá Nitra, a z vlastnej tvorby zarecitoval Dúbravčan Miroslav Peniaštek. Priestor potom dostali duchovní – katolícky farár Miroslav Bederka a evanjelický Ján Hroboň. Organizátorka a aktívna Dúbravčana z miestneho odboru Matice slovenskej Kveta Slyšková pripomenula ekumenickosť chvíle, celého podujatia, Dúbravky. 
Spomienku a stretnutie ukončila pieseň Otče náš.
Desaťmetrový dvojkríž za Kostolom Ducha Svätého stojí v Dúbravke od roku 2013, keď ho vztýčili pri príležitosti 1150. výročia príchodu Cyrila a Metoda na naše územie. Miestny úrad do priestoru osadil lavičky, pri dvojkríži sa tak dá posedieť, pristaviť, popremýšľať, a to nielen počas sviatku 5. júla...
 (lum)

Po kvetoch a strome smerujú do záhrad
Občianske združenie Človek a mesto vysadilo v Dúbravke javor, upravilo kvety pred kultúrnym domom. Plánujú ďalšie projekty.
Dobrovoľníci v Dúbravke, Občianske združenie Žime krajšie, Rodinné centrum Macko, Centrum rodiny, KC Christiana, denné centrá seniorov, dobrovoľní hasiči, skauti... K dobrovoľníkom, nadšencom a mladším aj starším aktivistom, ktorí robia niečo pre svoje okolie, mestskú časť, sa v posledných mesiacoch pridalo aj Občianske združenie Človek a mesto. 
V Dúbravke počas júna dokončilo dve aktivity a plánuje tretiu.  Všetky majú skrášliť dúbravské prostredie.
„Naše občianske združenie sa venuje problematike bratislavského verejného priestoru, zelene, cyklodopravy, architektúre, urbanizmu a v širšom rámci všetkým faktorom, ktoré tieto oblasti ovplyvňujú,“ predstavuje združenie Michaela Thronová, koordinátorka projektov OZ Človek a mesto.

Stromy a kvety
Upravená zeleň, kamienky, kôra, kvietky. Rekultiváciu výsadby pri Dome kultúry Dúbravka vidno na prvý pohľad. 
Tabuľka s nápisom a logom – Zrealizovalo Občianske združenie Človek a mesto prezrádza, že ide o dokončený projekt združenia. Vysadili nové rastlinky v dvoch kruhoch pred domom kultúry. 
„Výsadbu sme realizovali so záhradným centrom Kulla SK, ktoré nám poskytlo zľavu na dodávku rastlín a realizáciu prác,“ spresnila Thronová.
Tabuľku s logom, ktorá hovorí o dokončení projektu, vidno aj v Parku Pekníkova. Počas júna tu združenie vysadilo mladý javor a venovalo ho mestskej časti. 
„Sme radi, že sme mohli prispieť k rozšíreniu stromovej výsadby v tomto peknom parku,“ dodala Thronová.

Do džungle, do záhrad
V najbližšom čase plánuje začať združenie aj s rekultiváciou zanedbaných záhrad, ktoré spravuje mestská časť.  Zarastené záhrady, plné neporiadku majú upravovať a čistiť dobrovoľníci.
Po vyčistení chce dať združenie v spolupráci s miestnym úradom šancu Dúbravčanom, ktorí prejavia záujem, aby sa o upravené záhradky ďalej starali.	                                  
(lum)

Spomíname
Mnohí ju poznali, mnohých inšpirovala, motivovala, mnohí jej ďakujú.
Matilda Križanová, sociologička, poslankyňa Dúbravky, zástupkyňa bývalého starostu Jána Sandtnera,  aktívna Dúbravčanka, ktorá pomáhala, kým vládala. Po ťažkej a zákernej chorobe nás záverom augusta opustila vo veku 67 rokov. Členka Bratislavskej rady seniorov, členka realizačnej komisie Rady seniorov v Dúbravke, členka komisie sociálno-zdravotnej miestneho zastupiteľstva v Dúbravke, predsedníčka Asociácie zamestnávateľov občanov so zdravotným postihnutím Slovenska.
Vo voľnom čase sa v posledných mesiacoch popri liečení choroby venovala dobrovoľníckej činnosti pri vedení sociálno-právnej poradne pri  miestnom úrade v Dúbravke.
Ďakujeme.
Padnutá socha je späť, Tavarikova osada má zas svoj symbol
Takmer po troch rokoch sa podarilo vrátiť na svoje miesto sochu Panny Márie.

Socha Panny Márie stála pri ceste a roky bola súčasťou Tavarikovej kolónie, v roku 2013 však pri neodbornom orezávaní stromov padla a odvtedy bol podstavec prázdny.
„Prišlo k vážnemu poškodeniu sochy na podstavci. Konár spadol na sochu, tá následne spadla, zlomil sa aj kamenný stĺp,“ vysvetlila Jana Hamšíková z Mestského ústavu ochrany pamiatok. 
Po necelých troch rokoch sa podarilo sochu a stĺp zrekonštruovať a vrátiť na svoje miesto.
Pomohli tomu obyvatelia lokality, finančná dotácia od Bratislavského samosprávneho kraja v spolupráci s mestskou časťou.
Reštaurovanie sochy prebehlo na katedre reštaurovania Vysokej škole výtvarných umení. Obyvatelia ulice a firma CarniHerba, ktorá pôsobí v oblasti záhradníckych služieb, si vzali na starosť pomocné práce, terénne úpravy, výsadbu zelene a celkovú úpravu okolia podstavca sochy. 
Panna Mária tak patrí opäť k symbolom mestskej časti a k orientačným bodom tejto ulice. S datovaním do roku 1908 patrí k pamätihodnostiam Dúbravky.		  
(lum)
Okrsková stanica má nového veliteľa 

Novým veliteľom je doterajší zástupca veliteľa Vladimír Šustr. Okrsková stanica Dúbravka má od 1. augusta nového veliteľa. Jej doterajší veliteľ Vladimír Stanko odišiel do dôchodku.
Novým veliteľom je doterajší zástupca veliteľa Vladimír Šustr. V mestskej polícii pôsobí od roku 2004. Od roku 2006 až do konca júla 2016 bol zástupcom veliteľa Okrskovej stanice Dúbravka. 
Okrsková stanica Dúbravka pôsobí v šiestich mestských častiach: v Dúbravke, Karlovej Vsi, Lamači, Devínskej Novej Vsi, Devíne a v Záhorskej Bystrici. Pôsobí v nej 45 príslušníkov mestskej polície, ktorí zabezpečujú verejný poriadok na ploche takmer 100 km2. V mestských častiach žije približne 100 tisíc obyvateľov. 
V rámci mestskej polície pôsobí v súčasnosti 5 okrskových staníc. Činnosť veliteľa okrskovej stanice riadi náčelník mestskej polície, ktorého volí a odvoláva mestské zastupiteľstvo.                    
(red)
KC Christiana Bagarova 20 pozýva
Trikrát do týždňa stredu až piatok poobede od 14.00 – 18.00 a v stredu aj doobeda od 9.00  - 11.00, keď funguje Ránečko pre rodičov a deti od 1 do 4 rokov. V stredy sa hráme, vo štvrtok spoločne varíme, v piatok tvoríme.
Priestor pre nás, malých aj veľkých priateľov, ktorí sa chcú spoznať, tvoriť či oddychovať. Tešíme sa na stretnutie.
Centrum rodiny Vás všetkých srdečne pozýva 
na hodové Susedské posedenie, ktoré sa uskutoční  v nedeľu 25. 9. 2016 od 15.00 hod. v priestoroch Komunitného centra na Bazovského 6

Banská Štiavnica: Žiadna rovinka. Možnosti  sú do kopca či z kopca
Každý z nás občas potrebuje uniknúť z reality do iného sveta, do sveta oddychu, ďaleko od stresu veľkomesta a je pritom jedno či to bude v lete, na jeseň alebo počas zimy. V dnešnom článku vás preto zavedieme do sveta kopčekov a údolí, jazier uprostred tichej prírody, do sveta milých ľudí a permoníkov, do historického mestečka obklopeného malebnou prírodou. Vitajte v Banskej Štiavnici!
Necelých 200 kilometrov východne od Bratislavy vás serpentínové cesty pomedzi Štiavnické vrchy dovedú do krásneho históriou pretkaného mestečka v údolí, ktoré je obklopené zelenými kopcami a tajchmi a podkopané banskými tunelmi. 
Nemotorizovaní návštevníci sa môžu do Štiavnice dostať autobusom či vlakom s jedným prestupom za cca 3,5 hodiny, pričom autobus vás vysadí na dolnom konci centrálnej cesty. Cesta vlakom je pohodlnejšia s peknými výhľadmi, avšak s menej atraktívnym prvým dojmom na opustenej vlakovej stanici asi 3 kilometre od centra mesta.

Zasýti brucho aj oko
V Banskej Štiavnici vás privítajú prívetivé úsmevy domácich obyvateľov, rozsiahla kultúrna činnosť, množstvo originálnych ručne vyrábaných suvenírov, ale rovnako aj výborné jedlo a stredoslovenská pohostinnosť za stredoslovenské ceny. 
Kdekoľvek sa v Štiavnici vyberiete, idete buď do kopca alebo z kopca, takže formovanie postavy je v cene výletu. 
Centrálna cesta ťahajúca sa centrom Štiavnice, ktorá po celej svojej dĺžke reprezentuje ulice Dolnú, ďalej Kammerhofskú, Andreja Kmeťa aj Antona Pécha, je obklopená reštauráciami, kaviarňami a klasickými kamennými obchodíkmi. Poskytne vám tak nielen príjemnú prechádzku, ale aj gastronomické vyžitie, či kultúrne a turistické atrakcie, a to najmä v hornej časti, kde žiadny návštevník nesmie vynechať Námestie svätej Trojice. 
Okrem toho nájdete „na Trojici“ aj kostoly, sochu svätej Trojice, historické budovy rôznych architektonických štýlov, ale tiež dom „slovenského Rómea a Júlie“, v ktorom v 19. storočí žila Sládkovičova Marína – najväčšia múza slovenskej ľúbostnej poézie. 
Na Námestí svätej Trojice je tiež turistická informačná kancelária, kde je aj malá ukážka banskej šachty (pozor pri hlbšom pohľade je nutné vlastné svietidlo) a neďaleko stojí za pozretie aj Starý zámok.

Na Kalváriu aj do bane
V Banskej Štiavnici je priam nevyhnutné vyšliapnuť si hore nad mesto na povestnú Kalváriu, ktorá predstavuje dominantu mesta, ale tiež patrí medzi Sto najohrozenejších pamiatok sveta. 
Okrem nezameniteľného výhľadu na mesto aj na šíre okolie sa tu v lone prírody ukrýva 25 zastavení vrátane dvoch kostolov, Svätých schodov, súsošia a množstva kaplniek symbolizujúcich umučenie Ježiša a sedem bolestí Panny Márie. 
Kto po návšteve Kalvárie ešte nemá dosť prírody, môže sa cestou späť do mesta zastaviť v botanickej záhrade, neprehliadnuteľná je však aj majestátna stavba Baníckej školy z 18. storočia, ktorá sa čnie na jednom zo Štiavnických kopcov na okraji mesta.
Ďalším veľkým banskoštiavnickým lákadlom je Banské múzeum v prírode, ukryté, ako inak, na kopci. Ak si chcete ušetriť polhodinovú prechádzku po asfaltke okolo Nového zámku s muzeálnymi expozíciami, miestne taxíky vás tam radi odvezú za 2-3 eurá. 
Povrchové expozície banského skanzenu je možné si pozrieť kedykoľvek v rámci otváracích hodín, do podzemnej časti sa však odporúča si lístok vopred rezervovať, nakoľko vstup je z bezpečnostných dôvodov len v sprievode lektora a počet účastníkov je limitovaný. Tu sa dozviete zaujímavosti o baníctve, rôznych metódach, ktoré sa v minulosti používali na získavanie zlata a striebra, ale tiež pikošky zo života baníkov. 
Spolu s lektorom sfárate do podzemia a prejdete časťou štôlne, ktorá v časoch aktívneho baníctva predstavovala stovky kilometrov podzemných chodieb rozložených v niekoľkých podzemných úrovniach a oboznámite sa tiež s baníckymi nástrojmi a zariadeniami v rôznych historických obdobiach.

Schladenie!
V horúcich letných dňoch vás v okolí Štiavnice schladia tajchy, ktoré v minulosti slúžili na pohon veľkých zariadení pri banskej činnosti, dnes už plnia len športovo-rekreačné účely. Najznámejším a veľmi obľúbeným je tajch Počúvadlo, z ktorého sa stala atraktívna rekreačná oblasť nielen pre Štiavničanov. 
Od jazera Počúvadlo vedie turistický chodník na Sitno - najvyšší vrch Štiavnických vrchov, ktorý strmým výstupom a rozprávkovými výhľadmi určite uspokojí aj náročnejších turistov. Milovníci histórie si zasa hore nájdu zrúcaninu Sitnianskeho hradu.
Každý turista po náročnom dni určite ocení dobre vychladené pivko, ktoré okrem bežnýchpodnikov nájdete vo veľmi vysokej kvalite v banskoštiavnickom Pivovare Erb, kde vás okrem domácich pivných špecialít potešia tiež vynikajúce jedlá. Menej zámožným turistom môže vyhovovať reštaurácia penziónu Kachelman, ktorá si aj pri slušných cenách udržiava veľmi dobrú kvalitu jedál a vyniká tiež svojou povestnou cesnakovou polievkou. Po dobrej večeri odporúčam oddych či zábavu pri spoločenských hrách v Čajovni Klopačka alebo umelecky ladené posedenie v Divná Pani Caffé. Drsnejšie povahy určite ocenia začínajúci Rock bar na dolnom konci s veľmi priateľskými cenami.
Toto malebné mestečko v údolí Štiavnických vrchov určite svojou bohatou ponukou, rozprávkovou prírodou, čistotou a srdečnou atmosférou poteší každého turistu a pohladí každú dušu.
Júlia Poláčková
Futbalisti budú doma až na jar
V polovici augusta sa začal aj nový ročník v súťažiach Bratislavského futbalového zväzu a Oblastného futbalového zväzu Bratislava–mesto. V týchto súťažiach má naša mestská časť desať družstiev. Päť je z FK Dúbravka a rovnaký počet  z FKP Dúbravka. Po roku máme v Dúbravke opäť dve družstvá dospelých.                                        
K mužom FK (účastník 5. ligy) pribudli aj ženy z tohto klubu (bližšie o družstve píšeme na inom mieste) a zaradili sa do druhej ligy. Ďalej v Dúbravke máme tri mužstvá žiakov a päť prípraviek. Žiaľ, opäť nemáme v súťažiach ani jedno mužstvo dorastencov. Nakoľko na štadióne FK Dúbravka prebieha rozsiahla rekonštrukcia, vlastne výstavba nových subjektov, vrátane umelého trávnika, všetky družstvá tohto klubu odohrajú jesennú časť na ihriskách súperov. Ženy, mužov, starších žiakov a dve prípravky uvidíme v Dúbravke až v jarnej časti. Prvé dve kolá majú už za sebou muži FK Dúbravka v piatej lige. V úvode  na ihrisku v Novej Dedinke prehrali 1:4 (0:1). Jediný gól Dúbravky strelil Hamed. V druhom kole, ktoré sa hralo po našej uzávierke, odohrali na ihrisku FA Bratislava.
Pripomíname, že areál Športového centra polície (bývalý ŠKP) bude na jeseň prechodným domovom starších a mladších dorastencov FK Inter Bratislava. Svoje majstrovské stretnutia druhej ligy odohrajú vždy podľa vyžrebovania v sobotu, starší dorastenci o 10.00 a mladší o 12.30 hod.
(jop)     
Prvé lastovičky z hniezda HOBY        
M. Tomek, M. Sloboda, J. Achs, ale i Á. Vay, kto bude ďalší?
Mladé hokejové talenty v Bratislave majú na rozvoj svojich schopností možnosť navštevovať tri bratislavské kluby. Najmladším, ale rozhodne nie najmenším klubom, je  od roku 1987 vtedy pod názvom KŠK Bratislava. Počas rekonštrukcie zimného štadióna v rokoch 1989 – 1990 chodili chlapci trénovať do Hlohovca, čo bolo náročné na čas a hlavne na financie.   
Preto tam len trénovali, ale nehrali 
žiadnu dlhodobú súťaž. Po skončení rekonštrukcie sa klub prvého februára 1991 vrátil do Bratislavy a založil nový klub pod názvom HOBA. O dva mesiace sa názov opäť menil, nakoľko klub sa stal členom Kresťanskej športovej únie. Preto sa klub odvtedy volá ŠHK HOBA KŠK Bratislava.                                                                                                                            
Po spustení prevádzky zimného štadióna v Dúbravke klub podchytil talenty a záujem v tejto lokalite a v jej blízkom okolí. Počas nasledujúcich rokov sa podmienky v klube aj za podpory rodičov výrazne zlepšili. Hráči vďaka obetavej práci trénerov sa neustále zlepšovali a klub, ktorý sa venuje mládeži, sa v poslednom období dočkal aj svojich prvých reprezentantov v mládežníckych kategóriách.       
Pred vyše rokom na Floride vrcholil vstupný draft NHL za rok 2015. Slovenskou draftovou dvojkou sa stal brankár Matej Tomek, odchovanec ŠHK HOBA. V 3. kole z celkovo 90. pozície si ho vybrala hokejová organizácia Philadelphia Flyers. Tomek bol aj v nominácii reprezentácie do 20 rokov, ale pre zranenie na svetový šampionát, ktorý sa konal na prelome rokov 2015/2016, necestoval.                                                                                                           
Pevne verí, že v tomto roku na prelome rokov to bude inak. Už v auguste začal nový výber trénera Ernesta Bokroša prípravu na MS hráčov do 20 rokov. Pochopiteľne vo výbere nechýba Tomek a ani ďalší odchovanec HOBY Marek Sloboda, momentálne hráč Motora České Budějovice.
S hokejom v HOBE začínal aj Julián Achs. Športový riaditeľ ŠHK HOBA Branislav Semančík o ňom hovorí , že to bol chlapec, ktorý ako prvý prichádzal na tréning a posledný z neho odchádzal. Predchádzajúcu sezónu začal v juniorskom družstve ŠKP Poprad a svojimi výkonmi upútal trénerov seniorského mužstva, ktorý mu dali šancu v priebehu súťaže. Hneď svoj tretí  štart na ľade Trenčína premenil na svoj prvý ligový gól.                                                               
Na májovom hokejovom šampionáte upútal brankár Maďarska Ádám Vay. Rodák z Budapešti si to ešte ako žiak namieril do ŠHK  HOBA. „Ádáma do klubu priviedol vtedajší tréner našich brankárov Marcel Sakáč, ktorý sa mu neustále venoval. Vyčnieval nielen skvelými výkonmi, ale aj veľkou postavou. Rodičia ho pravidelne vozievali na tréningy a zápasy z Maďarska,“ prezradil športový riaditeľ klubu Branislav Semančík.                           
„Chalani mali Ádáma veľmi radi, pretože mal rád zábavu a stále niečo vtipné vymýšľal. Že sa na tohtoročných MS objavil v drese svojej krajiny, sme v klube spozorovali, a vďaka nemu zápasy Maďarska aj sledovali. Potešilo nás aj to, že podpísal kontrakt do NHL a budeme mu tam držať palce,“ dodal Semančík.                              
(pet)                                                                                                                                      
Z večera do rána sa zo žiačok stali ženy   
Martina Horváthová, manažérka FK Dúbravka: Nič nie je nemožné. Ani vo futbale!
Po rokoch sa bude hrať v Dúbravke opäť druhá liga žien. Je to síce pravda, ale na jeseň len relatívna, lebo na druhú ligu v našej mestskej časti pôjdeme až na jar. Ako píšeme na inom mieste, celý areál FK Dúbravka sa prestavuje a preto všetky družstvá tohto klubu budú na jeseň hrať na ihriskách súperov. O tom, čo sa v ženskom FK Dúbravka udialo v posledných mesiacoch či týždňoch, sme sa porozprávali s jeho manažérkou Martinou Horváthovou.     
Treba povedať, že o ženský futbal v Dúbravke sa niekoľko rokov po funkcionárskej stránke starali spomínaná Martina Horváthová a jej manžel Peter. Keď pred necelými dvoma rokmi odhlásili z finančných dôvodov družstvo žien z prvej ligy, tak si povedali, že ich pustia na hosťovanie a budú sa starať len o žiačky do veku žien a potom s futbalom skončia. Situácia sa však trochu zmenila.   
„Manžel, aby uživil rodinu, začal jazdiť na kamióne a prakticky som na všetko zostala sama. Jeho to nesmierne mrzí, lebo futbal veľmi miluje, ale z môjho učiteľského platu by sme rodinu neuživili. Ja okrem práce, starostlivosti o rodinu, pomáham dcére, ktorá má dve malé dcérky a potom sú tu tie zlaté žiačky, vlastne od nastávajúcej sezóny už ženy.“  Ako vyššie spomíname, Martina Horváthová sa chcela ešte v sezóne 2016/17 posledný rok venovať žiačkam a potom ich pustiť do iných klubov. Chcela skončiť aspoň načas s futbalom. Realita je však iná.
„Reorganizácia v žiackych súťažiach nás postavila pred  hotovú vec. Prišlo totiž nariadenie, že ročník 2001 v nastávajúcej sezóne už  nie sú žiačky, ale ženy. Nakoľko väčšina dievčat sú z toho ročníka, museli sme rýchlo reagovať. Nedokázala som tým skvelým dievčatám povedať, že končíme a nech si hľadajú iný klub. Milujem ženský futbal a v minulej sezóne mi „žiačenky“, ako im hovorím, robili len radosť. Preto sme sa rozhodli, že ich prihlásime do druhej ligy žien, lebo si to zaslúžia. Zostalo päť dievčat, ktoré ešte túto sezónu nemôžu hrať za ženy. Pôjdu na hosťovanie do FC Petržalka akadémia, s ktorým veľmi dobre spolupracujeme, najmä s jej trénerkou Ivanou Balážikovou.“
Vráťme sa ešte k Regionálnej lige žiačok, v ktorej v minulej sezóne dominoval prvý bratislavský Slovan a svojim spôsobom aj druhá Dúbravka. „So Slovanom sa ťažko môžeme porovnávať. Naše dievčatá na sebe tvrdo pracovali, veľmi dobre do družstva zapadli aj dievčatá z Karlovej Vsi a čo je dôležité, mentálne dozreli. Aj niektoré ďalšie družstvá mali šikovné dievčatá, ako napríklad Petržalka, ale boli veľmi mladé. Ich čas určite príde.“                Ako je to s vekovou hranicou? V nadchádzajúcej sezóne môžu hrať teda za žiačky dievčatá narodené v roku 2002 a mladšie. O rok staršie sú už ženy. Tieto kategórie platia v Európe už dlhšie, ale my na Slovensku sme mali výnimku. Od tejto sezóny už neplatí. 
Neuvažujú preto v klube o tom, že by sa vrátili ženy, ktoré sú na hosťovaní v iných kluboch, najmä v NMŠK 1922?  „Nechceme to miešať, lebo je medzi nimi značný vekový rozdiel. Naše žiačky, ktoré sa v podstate z večera do rána stali ženami to budú mať veľmi ťažké, ale také bývajú začiatky. Máme však v riešení príchod troch či štyroch dievčat okolo dvadsať rokov a iste pomôžu našim dievčatám.“
Pred niekoľkými rokmi založili občianske združenie Womens Soccer Club (WSC), pomocou ktorého financujú aktivity klubu ženského FK Dúbravka Bratislava. Martina Horváthová je manažérkou tohto občianskeho združenia, ale robí všetko. „Mám veľkú radosť, keď vidím, ako dievčatá napredujú. Som šťastná z každého ich úspechu. Manžel je celý týždeň na cestách a môže pomôcť len cez víkendy a to tiež nie vždy.“ Ako sa hovorí v klube, Martina je dievča pre všetko.
V podobných kluboch je neoce-
niteľná pomoc rodičov dievčat. Ako je to v Dúbravke? „Rozdelila by som ich na dve polovice. Tá prvá chodí na domáce zápasy a pomáha nám s odvozom dievčat na zápasy, lebo z finančného hľadiska si nemôžeme dovoliť zaplatiť autobus. Musím sa priznať, že niektorých rodičov som ešte ani nevidela. Je to smutné, že ich dieťa hrá futbal za Dúbravku, kde bývajú a ešte ani raz ho neboli povzbudiť. Napríklad naša dcéra hrá za Trenčín a keď je to možné, vždy ideme pozrieť na jej zápas či doma alebo vonku.“  
Ako je známe, družstvá FC Dúbravka budú hrať na jeseň všetky stretnutia na ihriskách súperov. Každý kolektív však musí po svojom riešiť tréningový proces. „Dalo by sa povedať, že trénujeme v Dúbravke, kde sa dá. Beháme po trávnatých plochách, napríklad na Beňovského ulici a využívame všetky voľne prí-
stupné umelé plochy. Rokujeme s Lamačom, aby sme tam aspoň raz v týždni mohli trénovať.“                                                                                   Žiačky v Regionálnej lige priviedol k druhému miestu tréner Karol Meszároš. Ten pri  družstve zostáva ako tréner brankárov. Kormidelníkom žien Dúbravky sa stal skúsený Martin Orlický. „Je to výborný tréner, ktorý v Svätom Jure založil družstvo žiačok a veľmi s nimi napredoval. Vzájomne sa tešíme na našu spoluprácu. Karol Meszároš bude tiež zároveň tvoriť družstvo žiačok, z nových mladučkých adeptiek. O cieľoch družstva žien, v prevažnej väčšine  pätnásť či šestnásťročných slečien je zbytočné hovoriť, ale...
„Najprv vyslovím tie svoje. Predovšetkým sa chcem baviť futbalom. Verím, že sa nám bude dariť pritiahnuť k futbalu čo najviac dievčat, či už talentovaných či menej talentovaných. Je dôležité, aby nesedeli doma pri počítačoch a trávili svoj voľný čas hlavne na vzduchu. A cieľ z pohľadu trénera Orlického? Je to ambiciózny tréner, ktorý chce stále vyhrávať. Po príchode k nám mi povedal, že si dal za cieľ vyhrať s Dúbravkou prvú ligu. Uvidíme. Nič nie je nemožné. Ani vo futbale.“
Jozef Petrovský
Korčuľovanie už aj v Dúbravke
Na  iných bratislavských zimných štadiónoch už kratšie či dlhšie prebiehajú kurzy korčuľovania. Len v našej Dúbravke zatiaľ nie. O pár dní to však už  nebude platiť.  Občianske združenie Piruetka vďaka pochopeniu vedenia zimného štadióna na Harmincovej organizuje v mesiacoch september a október kurzy korčuľovania pre všetky vekové kategórie. Naučia korčuľovať štvorročné deti, ale aj seniorov.
Kurz je určený preč začiatočníkov, ale i pokročilých korčuliarov. Zdokonaliť sa môžu prísť aj hokejisti – amatéri. Čaká ich tím profesionálnych trénerov. Kurzy sa uskutočnia každú sobotu v septembri a v októbri na zimnom štadióne na Harmincovej ulici v čase 19.00 – 20.00 hod. Cena jedného vstupu je 7,50 €. Bližšie informácie záujemcom dajú na mailovej stránke piruetka.lili@gmail.com, alebo na tel. čísle 0902 443 898.                   
(pej)                                          
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia:  Mgr. Marcel Burkert (predseda), Vladimír Straka (podpredseda), Maroš Repík, Ing. Jana Jarošová, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk * Tlač: Mafra, a. s. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * ISSN 2453-854X * Vyšlo 1. augusta 2016.